text:
Nyuma yo gusoma inkuru yasohotse ku rubuga Igihe.com rukunze gutambutsa ibitekerezo n’amatangazo ya Leta ya FPR , inkuru yiswe « Amwe mu mashuri yubikiwe imbehe kubera kutagira abarimu », nifuje kugira icyo mvuga ku cyemezo cya FARG kigaragara muri iyo nyandiko no ku gitekerezo cy’icengezamatwara (idéologie) kiri inyuma y’icyo cyemezo.
Muri iyi nyandiko ntitwirirwa twibaza niba FARG igomba kubaho cyangwa kutabaho : Iriho ! Ntitwirirwa twinjira mu mpaka zo kwibaza niba FARG ikwiye gukomeza ubutumwa bwayo bwo gufasha Abacitse ku icumu rya jenoside: abo ifasha uko bari kose ni abana b’U Rwanda.
Ikibazo ni imikorere irenze ububasha buzwi bwa FARG , bikaba bisa n’aho FARG yahindutse Leta mu yindi, Ishyaka rya politiki cyangwa Groupe y’Abamafia bacuruza ububabare bw’abandi.
I. Ubutumwa bwa FARG ni ubuhe ?
Nk’uko abayobozi bakomeje kubisobanurira rubanda, FARG ( =Fond d’assistance aux rescapés du génocide) ni IKIGEGA Leta yashyizweho ikoreshesheje itegeko no 02/98 ryo kuwa 22/01/1998 ryaje kuvugururwa n’itegeko nimero 69/2008 ryo kuwa 15/12/2008. Kuva icyo kigega cyashingwa amamiliyari menshi agishyirwamo atangwa n’abaturage ndetse na Leta igashyiramo igice cy’ingengo y’imari kingana na 6%( 2011). Icyo kigega cyahawe misiyo yo gushyigikira no gutera inkunga abarokotse jenoside yakorewe Abatutsi mu mwaka wa 1994 batishoboye, mu kububakira amacumbi no kubavuza, by’umwihariko FARG yakomeje kwita ku banyeshuri bacitse ku icumu ibarihira amafaranga y’ishuri, ikabaha ibikoresho by’ingenzi bakeneye kandi ikabavuza.
N’ubwo amafranga ya FARG yasahuwe kenshi n’abayobozi b’inda nini cyangwa agakoreshwa mu byo atagenewe nko kurihira amashuri y’abagore b’abaminisitiri bamwe na bamwe, nta wabura gushima uko FARG yafashije abacitse ku icumu batari bake, bakabasha kwivuza ,kubona aho batura no kwiga. Mu 2011, dore uko Umuyobozi wa FARG yatangaje imibare y’amafaranga yakoreshejwe : « mu bijyanye n’uburezi hatanzwe amafaranga agera kuri Miliyari 63,805,467,284 harimo n’ibikoresho by’ abanyeshuri, amafaranga y’ishuri n’ayo kubatunga; mu bijyanye n’ubuzima hamaze gutangwa agera kuri 7,514,431,152 naho mu gutanga inkunga y’ingoboka n’imishinga ibyara inyungu hatanzwe miliyari 5,575,397,315; mu macumbi hatangwa miliyari 9,792,574,487 z’amanyarwanda».
Ikibazo gikomeye ni ububasha budasanzwe FARG yihaye mu gihugu bwatumye hari abyibona nk’Ikigega kigendera ku ngengabitekerezo ivangura Abanyarwanda, bakagifata nk’ikigega cy’Abatutsi gusa, ari abarokotse jenoside n’abatarayirokotse, abakire n’abakene !
II.FARG ikwiye kwamaganwa ku ruhare yagize mu kwangiza uburezi mu Rwanda.
Abayobozi banyuranye ba FARG bakoresheje ububasha bahawe n’amafaranga y’Ikigega bangiza uburezi mu buryo bwinshi bunyuranye, reka tuvugemo bune gusa.
1)FARG yihaye intego y’uko abana bose b’Abacikacumu bagomba kwiga amashuri yisumbuye na Kaminuza kabone n’aho abo bana baba batabifitiye ubushobozi .
Tuzi ko abo bana bemererwa kujya mu mashuri yisumbuye na Kaminuza hatagendewe ku bushobozi bwabo bwo mu mutwe, dore ko n’abatsinzwe ikizamini cya Leta bahabwa imyanya mu mashuri ya Leta n’ayigenga! Gusa haje kugaragara ikibazo cy’uko abo bana batsindwaga cyane mu mashuri yisumbuye, bagahora bahindagura ibigo, mu kajagari gakomeye . Ndetse benshi muri abo bana nta n’umurava (effort)bagaragazaga mu kwiga kuko baba bizeye ko FARG izabarihira amafaranga y’ishuri, uko byagenda kose! Ibyo byatumye FARG inengwa ko isesagura amafaranga menshi mu burezi ariko umusaruro ukaba muke. Mu kwikuraho icyo kinegu nibwo FARG yadukanye ibyo kugoreka umugambi wa UNESCO wiswe « Education pour tous », ikawusobanura yemeza ko nta mwana urihirwa na FARG wagombaga gutsindwa bityo ngo abuzwe kwimuka kabone n’iyo yaba atagejeje ku manota 10% ! Bwarakeye Leta ifata icyo gitekerezo « kibi cyane » ikigira icyayo ! Minisiteri y’uburezi ica iteka ko nta mwana w’u Rwanda ukwiye gutsindwa mu ishuri ! Hadutse imvugo ivuye ibukuru igira iti « Nta munyeshuri utsindwa, habaho mwarimu w’umuswa » , abantu barayemera ! Ishyano riragwira ni ukuri !
Ingaruka z’iyo politiki idahwitse y’uburezi twarazibonye: abana bose bariga, bakimuka, ndetse bakabona dipolome, yewe n’iz’amatota 2 % zigatangwa ! Nyamara ntibyatinze kugaragara ko AGACIRO k’izo dipolome zahawe abana b’urubyiruko rwitwa ko rwarangije amashuri yisumbuye ariko rutazi gusoma no kwandika ari ZERO. Kurangiza kaminuza utazi no kwiyandika ibaruwa isaba akazi, ni nde bifitiye akamaro? Muri make izo ngirwa-dipolome ntacyo zimariye abazitunze n’igihugu ! FARG yafatanyije na Leta ya FPR gushuka urubyiruko !!! Nta kindi.
Icyagombaga gukorwa ni iki ?
Kutagira impano yo kwiga amashuri maremare nta gisebo kirimo. Kwiga Kaminuza si ibya bose, ariko utize amashuri ahambaye ashobora kugira impano yo gukora imirimo y’amaboko . Aho gushuka abana bacitse ku icumu ngo bose baziga amashuri yisumbuye na za kaminuza kandi nta mpano babifitiye, FARG na Leta bagombaga kurihira abana batsinze ikizami cya Leta kuri « barême » imwe mu gihugu cyose, abandi bagafashwa kwiga imyuga izabagirira akamaro, hakurikijwe ubushobozi bwa buri wese.
2) Na none FARG yangije uburezi mu gusenya amwe mu mashuri yigamo abana irihira.
FARG yishyura itinze cyane hakaba n’ubwo yambura ibigo. Ushaka lisiti y’ibigo bimwe na bimwe byambuwe na FARG twayimugezaho maze akirebera ukuntu FARG yagiye yanga kwishyura ibigo kandi byari bifitanye amasezerano, byarakiriye abana bayo, bagacumbikirwa, bakagaburirwa ….! Njyewe wakoranye bya hafi n’ubuyobozi bw’amashuri yisumbuye yigenga, hari igihe abayobozi b’amashuri babunzaga imitima babitewe n’ibibazo byakomokaga kuri FARG . Urugero ?
Kubera ko FARG yishyurira abana bayo bitinze, amafaranga y’ishuri atanzwe n’abana batarihirwa na FARG niyo yagombaga gutunga ikigo! Kandi abo bana bagombaga kuyatanga mu ikubitiro ni babandi b’abakene batagira undi ubafasha, ni babandi bafite ba se bafunze…murumva abo aribo ! Ntibemererwaga kwinjira mu kigo batayatanze ! Hakaba rero ubwo bazana udufaranga dukeduke, minerval y’igihembwe ituzuye! Utwo duke twaratwakiraga, abana bakaba barya utwo , twashira, nka nyuma y’ibyumweru bitatu cyangwa ukwezi, tukirukana abo bana ngo basubire iwabo bajye gushaka andi mafaranga ! Umunsi umwe rero umwana w’umuhungu yarihanukiriye avuga irimuri kumutima! Yabivuze muri aya magambo:
« Data amaze imyaka 10 afunze atagira dosiye , bivuze ko arengana. Mama nta kazi ka Leta agira, ntagira umuntu n’umwe umufasha, yirirwa aca incuro, yicisha abavandimwe banjye inzara, kugira ngo ashobore kumbonera ibi bihumbi 6000 nazanye ! None ninjye mwirukanye n’ubukana bwinshi ngo ninjye kuzana andi mafaranga mu gihe abana ba FARG batatanze n’iritoboye bo basigaye hano mu kigo barya ayo njye natanze ! Aka karengane kazashira ryari muri iki gihugu ?! »
Abayobozi b’ikigo barabyumvise bagwa mu kantu :uyu mwana ntiyavugaga ukuri ?
3) Hari igihe FARG igira itya , igaha abana ibyemezo ko izabarihira. Abayobozi b’ibigo bakabakira, dore ko nta n’uwemerewe kwanga kwakira abo bana. Mu mwaka hagati FARG igasubira mu malisiti yayo, igakura bamwe mu bo yari yaremeye kurihira! Ubwo nyine ibigo bikaba birahombye!Ibi bihora biba. Kandi nta rwego rubaho abayobozi b’ibigo byambuwe bagira baregera FARG ngo barenganurwe !!!!
4) Hari ubwo abana barihirwa na FARG bacuruzwa batabizi : FARG ikabohereza mu bigo by’amashuri biyoborwa n’abafitanye « isiri » n’abayobozi bazi gushimira abategetsi ba FARG ! Hazakorwe anketi maze murebe ngo muratahura ruswa itangaje yihishe inyuma yo gukura abana ba FARG mu bigo bimwe by’amashuri bakoherezwa mu bindi ! Hari n’ubwo byagaragara koko ko habaho « amazina fictifs » y’abana bitwa ko bafashwa na FARG kandi batabaho ! Dufite ubuhamya kuri iki kibazo.
FARG itanga amafaranga yayo igihe ishakiye n’uko ishatse , ititaye ku bibazo byihutirwa ibigo by’amashuri bishobora guhura nabyo mu guhemba abarimu, kugura ibikoresho, gutunga abanyeshuri….! Imikorere mibi nk’iyi ikwiye kwamaganwa igahinduka.
III. Kuki FARG yiha kugaya ibigo ngo bitagira abarimu bahagije !
Iyo FARG yihandagaza ikagaya ibigo by’amashuri bidafite abarimu bahagije yirengangiza ko yenda imikorere yayo ariyo itera ibyo bigo kutagira ubushobozi bwo guhemba abarimu bahagije. Ko mu Rwanda hari abashomeri benshi barangije Kaminuza, kuki ibigo by’amashuri yigenga bitabaha akazi ? Niba ibigo bitatu by’amashuri bya Muhazi College cyo mu karere ka Rwamagana, ESECOM Musange cyo mu karere ka Nyamagabe na APERWA cyo mu karere ka Gasabo bidafite abarimu bahagije si uko bidashaka kubagira! Yenda nta bushobozi bifite kuko FARG itubahiriza amasezerano yagiranye nabyo. FARG irashaka kubyambura no kubisenya!
Ese niba FARG igaya biriya bigo , hanyuma igafata n’icyemezo cyo kubikuramo abana yarihiraga , abazabisigaramo bo si abana ba Repubulika ? Minisiteri y’Uburezi yabyemereye gukora irabivugaho iki ? Ubu bubasha bwo kugenzura ubushobozi n’ireme ry’ibigo by’amashuri FARG yabuhawe nande ? Iki kibazo gikwiye gusobanuka.
Umwanzuro
Abayobozi ba biriya bigo bitatu FARG yarangije gucira urwo gupfa bararye ari menge ! Ibigo byabo bikwiye kurega umuyobozi wa FARG mu nkiko, FARG ikabanza ikabyishyura amafaranga ibarimo hanyuma kandi bakayiryoza akajagari iteje muri ibyo bigo, n’ isebanya ritazabura kugira ingaruka kuri ibyo bigo mu myaka izaza.
Minisiteri y’uburezi yakagombye kugoboka ibi bigo FARG iteye ubusembwa kandi ikabitera inkunga ku buryo byabona abarimu bahagije, inyubako zikwiye, n’ubushobozi bwo guhemba abakozi no gutunga abanyeshuri bityo uburere bitanga bukagira ireme.
Abana ba FARG nibaramuka bimuriwe ahandi bizaba bivuga ko ibi bigo bigiye gusigara ari iby’abana batari Abacikacumu gusa nk’aho bo bagomba guhabwa uburezi budafite ireme ! Inkurikizi z’icyemezo nk’iki ni nde utazibona ?Aha hari ikibazo gikomeye: mu Rwanda hari abana bagomba guhabwa uburezi bufite ireme n’abandi badafite ubwo burenganzira ! FARG ifite uruhare runini mu gushyira mu bikorwa iyi ngengabitekerezo kirimbuzi!
Padiri Thomas Nahimana.


c: text/html

text:
Ku wa mbere w’Icya 14 gisanzwe, A, mbangikane, Tariki ya 6 Nyakanga 2020
Amasomo: Hoz 2, 16-18.21-22, Zab 145 (144), 2-3, 4-5, 6-7, 8-9; Mt 9, 18-26.
“Uhoraho ni umunyampuhwe n’umunyaneza!” (Zab 145 (144), 8)
Bavandimwe,
Kristu Yezu akuzwe. Dushimire Imana idukunda byahebuje, ikaba iduhaye umwanya wo kuzirikana Ijambo ryayo ritagatifu Liturujiya itugejejeho uyu munsi. Mu kurizirikana, ndifuza ko duhera ku nyikirizo ya Zaburi iherekeje amasomo y’uyu munsi: Uhoraho ni umunyampuhwe n’umunyaneza. Turangamire impuhwe n’ineza Nyagasani atugaragariza mu buryo bwinshi no mu bikorwa binyuranye.
1.Isomo rya mbere: impuhwe n’ineza Uhoraho agaragariza umuryango we w’umuhemu
Mu Isomo rya mbere ryavuye mu gitabo cy’Umuhanuzi Hozeya, Uhoraho Nyir’impuhwe na Nyir’ineza aragaragaza uko yiteguye kwereka impuhwe ze n’ineza ye, uwo yita “umugore we w’umuhemu”. Twibuke ko Hozeya yabaye umuhanuzi wabanjirije abandi mu nyigisho zigereranya imibanire y’Uhoraho na Israheli n’umubano w’abashakanye. Uwo mugore w’umuhemu rero ni Umuryango wa Israheli. Uhoraho yagiranye na wo isezerano, ariko waje kwifata nk’umugore w’umuhemu n’ihababara, igihe wohotse inyuma y’ibigirwamana, maze ugatera utyo Imana umugongo. Umuhanuzi Hozeya arawuhamagarira kwisubiraho, awereka urukundo ugikunzwe n’Imana, n’ubwo wo utakirwitaho.
Muri iri somo, impuhwe n’ineza bigaragarira mu kuntu Uhoraho ari We ufata iya mbere, akagana umugore w’umuhemu, kugira ngo amuhendahende: “Ni yo mpamvu, umugore wanjye w’umuhemu, ubu ari jye ugiye kumuhendahenda, nzamujyane mu butayu maze mwurure umutima” (Hoz 2, 16). Ubusanzwe tuzi ko ari uwahemutse usanga uwo yahemukiye, akamwitwaraho, akamusaba imbabazi kugira ngo yigorore na we. Ariko dore hano uwahemukiwe ni we usanze uwahemutse! Uwahemukiwe ni we ugiye guhendahenda uwahemutse! Uwahemukiwe ni we ugiye kurura uwahemutse umutima! Uwatawe ni we ugiye gushakakashaka uwamutaye!
Bavandimwe, ngiyo kamere y’impuhwe n’ineza by’Imana. Imana ni wa mushumba mwiza usiga intama mirongo urwenda n’icyenda mu rwuri ku gasozi, akajya gushakashaka imwe yazimiye kugeza igihe ayiboneye; yayibona akayiterera ku rutugu, akagaruka iwe yishimye (reba Lk 15, 3-7)! Uhoraho ni wa mubyeyi wuje impuhwe uhora ategereje ko umwana we wazimiriye mu burara yagaruka mu rugo kugira ngo amwakirane ibyishimo (reba Lk 15, 11-32)!
Isomo rikomeza ritugezaho ibindi bikorwa by’impuhwe n’ineza Uhoraho azagaragariza uwo mugore w’umuhemu: ntazigera yibuka ubuhemu bwe ukundi, azamusubiza imizabibu ye n’ibyishimo nk’ibyo mu minsi ya mbere y’ubukwe, azamucyura abe uwe iteka ryose, azavugurura isezerano ry’urukundo bagirane, bashyingiranwe mu butabera, ubutungane n’urukundo. Mbese rizaba isezerano rihoraho iteka kandi rirangwa n’ubudahemuka.
Bavandimwe, izo mpuhwe n’ineza Imana igaragariza umuryango wayo wayibereye umuhemu, inazigaragariza buri wese muri twe. Koko rero, natwe Imana iradukunda ku buryo buhebuje. Yifuza kubana natwe, natwe tukaba na yo mu isezerano rizira ubuhemu no mu mubano utagira amakemwa. Ariko nk’Umuryango wa Israheli, ni kenshi tuyitera umugongo, tukayihemukira. Ni kenshi tuyimura, tukohoka inyuma y’ibigirwamana n’ibindi biterashozi bitabarika tuyibangikana na Yo.
Tujye duhora twibuka ko Nyagasani ari Mudahemuka ku isezerano. N’iyo twebwe abantu twamutera umugongo dute, tukaba abahemu dute, We ahora ari indahemuka! Pawulo Mutagatifu ni we utubwira ati: “Nituramuka tubaye abahemu, We azaguma kuba indahemuka, kuko adashobora kwivuguruza” (2 Tim 2, 13). Ibyo bijye bihora bidutera imbaraga zo kugarukira Nyagasani no kwakira impuhwe ze n’ineza ye mu buzima bwacu bwa buri munsi.
2.Ivanjili: impuhwe n’ineza Nyagasani Yezu agaragariza abamutabaza
Impuhwe n’ineza turimo kurangamira mu Isomo rya mbere turabisanga no mu Ivanjili y’uyu munsi. Aha ngaha ariko si mu rwego rw’imbabazi za Nyagasani zigirirwa uwamuhemutseho, ahubwo ni mu rwego rw’ibikorwa Nyagasani Yezu agirira abamutabaza.
Mbere na mbere Nyagasani Yezu yagaragarije impuhwe n’ineza uriya mutware wari umutabarije umwana we wari umaze guca, agira ati: “Umukobwa wanjye amaze guca; ngwino umuramburireho ikiganza arakira” (Mt 9, 18). Ugutabaza k’uyu mutware Yezu yakumvanye ingonga. Maze kubera impuhwe n’ineza bye bitazuyaza kandi ntibitinde mu makoni, yahise ahaguruka, aramukurikira ari kumwe n’abigishwa be.
Uyu mugore wari umaze imyaka cumi n’ibiri yose ava amaraso, yarabuze abaganga bamuvura ngo akire, na we yagize amahirwe yo guhura na Nyagasani, maze aratinyuka akora ku ncunda z’igishura cye, yizeye gukira. Kubera impuhwe n’ineza bye, Nyagasani Yezu yemeye ko uyu mugore amukora ku gishura cye kugira ngo akire. Ijambo Nyagasani Yezu yamubwiye ni ijambo ryuje impuhwe n’ineza: “Humura mwana wanjye, ukwemera kwawe kuragukijije” (Mt 9, 22). Ngo ako kanya arakira!
Indunduro y’ibikorwa by’impuhwe n’ineza bya Nyagasani dusanga muri iyi Vanjili ni uko Yezu yafashe ukuboko uwari wapfuye, maze akamuhagurutsa, akamusubiza ubuzima: “Bamaze gusohora abo bantu, arinjira, amufata ukuboko, maze umukobwa arahaguruka” (Mt 9, 15).
Bavandimwe, Nyagasani Yezu yuje impuhwe n’ineza. Iyo tumutabaje, adutabarana ingoga; ni We Mutabazi. Iyo twaburaniwe, araduhumuriza; ni We Humure ryacu. Iyo turwaye, aratuvura; ni We Muganga wacu. Iyo dupfuye aratuzura; ni We Mukiza wacu na Zuka ryacu. Nitumwegerane rero ukwemera, ukwizera n’urukundo kugira ngo ibikorwa by’impuhwe n’ineza bye byigaragarize mu buzima bwacu bwa buri munsi. Naharirwe ikuzo ubu n’iteka ryose. Amina.
Padiri Balthazar Ntivuguruzwa

robotstxt: allowed

filter: keep


text:
Ku cyicaro cy’Itorero Abacunguwe( Redeemed Gospel Church) riyobowe na Bishop Rugagi Innocent,abantu baba bakubise buzuye buri wa Gatatu, ndetse no mu miryango n’amadirishya bamwe ariho barebera babuze aho bicara. Ariko ntibibabuza bose kubageraho abahanurira.
Ejo kuwa Gatatu ubwo Bishop yari ageze mu mwanya wo kubohora abantu, yaje guhamagara ngo abakobwa barara basambanywa n’abazimu. Mu magamba ye Bishop Rugagi yagize ati:” Hano hari umukobwa urara usambanywa n’umuzimu, kandi bakamarana umwanya munini cyane, kuburyo niyo amurekuye atongera gusinzira, ndetse abayanacitse intege cyane kuburyo nta n’akazi yabasha gukora.”
Habanje guhaguruka abakobwa 3, Bishop ati: Mupfukame aho, ariko hari undi umwuka w’Imana arikunyereka kandi sindabona atambuka. Uwo mukobwa amaranye n’uwo muzimu igihe kinini basambana, kandi ikindi ndabona yambaye ipantalo n’agashati k’umutuku yajyanishije n’udukweto tw’umutuku.”
Bishop yamubwiye ko abohotse burundu kuva uwo munsi
Ubwo Bishop amaze kuvuga ibyo uwo mukobwa yavuye ku izima yumva noneho ariwe arahaguruka, Bishop ati: Niwowe narintegereje kuko Imana ynyerekaga ko utaraza. Ubwo uwo mukobwa Bishop yahise amusengera,hanyuma amaze kumusengera arabohoka avuga uko byagenze.
Mu magambo ye ati: “Uyu ni umwaka wa 14 uwo muzimu arara ansambanya ijoro ryose, nkabyuka nta mbaraga nankeya nfite numva nacitse integer cyane.” Bishop yamubwiye ko Imana imukijije kandi ko atazongera kubona uwo muzimu ukundi, kuko igitanda cye agitwikirije amaraso ya Yesu ndetse n’umuriro.
Nanjye birandenze ariko rero police nawe igomba kumukurikirana kwandagaza abana b’abakobwa mu ruhame koko, ntitwabihakana birashoboka ariko se kuki atabwira abafite icyo kibazo ngo basigare mu ibanga abasengere. Uyu nawe agomba kujyanwa muri comité pastorale ararengera
hahahahah ariko noneho ibiri mu rwagasabo birenze ibinamico ngaho namuzure tumurebe uwo muzimu escroquerie ziri hanze aha nzaba mbarirwa nawawundi wibugesera yarafaswe nawe uba witeguye tu ntugirengo ntituri kugukoraho iperereza maze tuzarebe izombaraga ko zizagusohora hariya haruguru
Mwokabyara mwe mwambarije abahanuzi , abapastors n’aba bishop niba barize deontologie cg ibanga mu kazi bakora? Ubu koko birakwiye ko ibi bintu bibera muruhame! Umwana nk’uyu akandagazwa bene aka kageni! Mumbwire ni ukuri.


text:
NGARAMANYE AGAHIRI MU GAHINGA, NGO GWIZE AKUKA MBURE AGAHINDA.
Inyandiko ya H.T.Sankara.
Inganzo yanjye iri mu ndirimbo yitwa “Africa” ya Ben Rutabana, naranditse nti: “None ubu Africa yose ndabona ijuru ricyeye, gikoloni mu kabwibwi nimukomere ku muheto, twamagane bwa bujiji tujye twungurana inama, inda nini zirakanyagwa ni zo zazanye aya mahano.” Icyo gihe twari turangije intambara tugifite icyizere ko wenda igihe ari icyo, noneho tugiye kugendana n’igihe, maze tubona haje politiki y’ubudasa. Ariko ni yayindi yo mw’ishyamba yakomezaga.
Ni nabwo nakomeje kugenda nibuka ibyo nyakwigendera SGT Ruhingura, yatubwiye turi mu Miyove muri 1993. Icyo gihe yari Caporali. Ati “hari aho nigeze gusoma ngo, abasirikali ni ikigroupe cy’ibicucu kiba kiyobowe n’umuntu umwe uzi ubwenge.”Twarasetse twumva ari igiparu gusa! Ariko icyo gihe abivuga, nari narumvise nyakwigendera Bagire abwira uwo ntavuze ati: “Ariko sha uziko iriya mbwa Kabarebe ari yo idutegeka!!!” Nyamara kandi wareba na Kabarebe ugasanga nawe ntacyo ari cyo.
Muri iryo hubi, Kagame yagiye agufatira amacommanda akomeye yose arayica, umwe umwe. Abasore bazaga ku rugamba barize amashuli menshi nabo ntibarokotse, n’abagiye barokoka, intambara yararangiye benshi barabarigisa. Abagize amahirwe yo kurokoka ako kaga kose muri abo bari bafite ibishule byinshi, babahaga amapeti kuva kuri SGT kugeza kuri ADJUDANT CHEF, ahasigaye injiji n’abanyabwoba, abategaji n’abicanyi, bambara inyenyeri, baziheshejwe nuko bazi kwihakirizwa, ubugambo n’ubugome. Hari uwatekereza ko na none amapeti yafatwaga n’abavuye Uganda abaribo bose. Hoya n’iyo wabaga uri umurwanyi gute igihe utari ufite ubwo bubwa mvuze hejuru, byagucaga hejuru ugasigara utazi iyo riva n’iyo rirengera n’ubwo wabaga waraturutse Uganda. Kimwe niyo wabaga uturuka mu bihugu byari bigenewe gukandamizwa, iyo wabaga uri imbwa cyane, wazamukaga mu mapeti nka missile!
Ibyo byarakomeje mu gihugu, batangira kwigizayo abahutu bari barafashije FPR bikomeye, kugirango hazakomere abantu nka ba Makuza bazamuwe n’amazina ya ba Se, bakamenya no kuyoboka, ariko guhanagura indangagaciro z’ababyeyi babo. Cyangwa se imyanya igahabwa abicanyi bahora ku nkeke y’ibyaha bakoze, bakubaha neza muri “Ndiyo Bwana.”
Ndibuka ndi ku kibuga cy’indege twagiye kuzana abashyitsi baje mw’irahira rya Bizimungu, haje Lizinde na Kanyarengwe bampagarara iruhande batangira kwijujuta mbumva. Lizinde ati biriya bagukoze n’ibiki? Ko wagombaga kuba ari wowe uhabwa icyubahiro ukabona guha Bizimungu inkoni?! Kanyarengwe ntacyo yavugaga, yarebaga nk’uwenda kurira. Lizinde yari umugabo buriya, ntiyaryaga ijambo. Rimwe twigeze kurokoka turi babiri aho baduteye bombe 3 zose zitugwa hejuru, benshi barapfa, abandi benshi barakomereka, dusigara turi 2, jye n’umuhungu witwaga Bushaija twakomeretse ho gato. Nuko baduhamagara kwa Kagame aho yari afite ibirindiro Kaborogota, tuhahurira na Lizinde, mu gihe tugitegereje icyo baduhamagariye, atangira kutubwira gahunda afite yo kubaka igisirikali kizima, ni tugera mu gihugu. Yahoraga yigisha. Nyamara twarahageze batangira kumusuzugura no kujya bamukubita inshyi. Abonye bagiye kumwica arahunga, bamwicira iyo yahungiye.
Gahunda yari iriho yari iyo gukandamiza, kuvanaho ikintu cyose cyatuma umushinga mubi wa Kagame utajya mu buryo. Kandi noneho iyo gahunda ye si iyo kwigiza yo abantu cyangwa ngo abakomeretse buhoro, wenda bibwirize bamuhe rugali, ahubwo kuva na cyera gahunda ye, ni ukwica isazi n’inyundo. Icyo gihe twari twitabye kwa Kagame, bahise badufunga, tumara mu mwobo ibyumweru bibili, nyuma baza kutubaza niba tuzi impamvu dufunze, n’uko nahise mbasubiza ko ari uko tutapfuye ku urugamba ari cyo dufungiye. Bishoboka ko haba hari ikindi bari bazi dufungiye twe tutakizi, ariko bwakeye baturekura. N’uko nkiri aho nabonye umusirikari urinda Kagame yikoreye umuba w’inkoni, ndabaza nti ese ziriya nkoni n’iziki? Barambwira ngo hari umuntu bagiye gukubita. Nti ese ni umwe? Bati yego. Nahavuye mbona ko ibyiza ari ukwibera ku rugamba imbere, wapfa ugapfa utaboshywe.
Kagame ategekesha ubugome kuva cyera kugeza ubu, kandi niba igihe cyawe kigeze aragusya kugirango utazashibuka. Arakwica, akakunyaga, abasigaye akazabica uruhongohongo cyangwa akabica muri roho ku buryo basigara batabasha no kwinyagambura ari ibihahamuke biraho. Uwo yanze amutandukanya n’abandi bantu ndetse na bene wabo bakamugendera kure kugira ngo bibereho, n’ubwo ubwo nabwo atari ubuzima kandi n’ubundi nabo baba bategereje kugerwaho.
Arica akazungura akanashinyagura. Aratinyuka akajya mu cyunamo cy’abarokotse jenoside akavuga ijambo, akemera ko bamwita uwabarokoye, akajya no kubyakira impozamarira cyangwa ingororano z’umurokozi. Agakora ku buryo ba bacikacumu bahora mu gahinda, bahora bacukura, bataburura amagufa y’abantu babo, wababona nyuma y’imyaka 20 baririra ababo ukagirango babapfushije uwo munsi. Ubwo ni nako Abahutu nabo bareba ababo bapfuye muri ayo magufa atabururwa kandi badashobora kugira icyo bavuga. Hagira n’uwimyoza ake kagashoboka.
Aragirishije igihugu agahato, agahinda, ubushinyaguzi n’inzara. Kugirango abigarurire, amanika inyama abashonji bakayirukira akayibahera aho ashatse n’iyo haba mu kitoze. Yikuraho ibyegera bye akimika ibindi, noneho bya bindi bigiyeho bikaza ari abatindi n’ibicucu kurusha abambere kugirango batazagawa nk’abababanjirije. Rubanda rwa giseseka rwo rwarapfuye rwararangiye. Igihugu kijuse agahato.
Aho niho uzumva akina abantu ku mubyimba ngo coup d’Etat iwe ntishoboka. Ibyo nanjye ndabyemera, ni nde wayitegura, ese yayitegurana nande kandi bose babeshejweho no kuregana ari n’ibihahamuke? Bameze bose nk’ababoheye inyuma/kandoyi.
None se abashaka kuzana impinduka mu Gihugu, bo babibona bate?
Hari nk’abanyapolitiki bamwe bashaka gukora revolution ya rubanda. Iyo rubanda iboshye ikeneye uyibohora ni yo izababafasha? Ese bazitwaza amagambo gusa bagire icyo bahindura ku bantu bamerewe nabi gutyo, batunzweho iminwa y’imbunda ngo batinyagambura? Ese aho cya cyaha cy’ingengabitekerezo ya jenoside nticyamarira abantu mu buroko? Ese Civiliani guhangana n’inyeshyamba yafashe ubutegetsi ku mbaraga, birashoboka? Inyeshyamba zifite ibikoresho byo kwica ndetse n’amacenga y’intambara yo gucanyanganyikisha abataranyuze muri uwo muruho ngo bawukuremo amasomo atagira aho yigishwa mu mashuli. Ya yandi utakwibaza ko umuntu muzima kandi wiyubashye yakora. Uwo munyapolitiki ashobora kugenda ntibamufunge, bakamutesha umutwe, bakamukorera udukoryo na ba baturage yagiye gutabara bamubona bakabona yaraje mu byo atazi, nabo bakamuseka cyangwa bakamugirira ikigongwe bamwifuriza gusubira iyo yavuye niba bikimushobokeye.
Ni uko Bimeze, inyeshyamba zirwanywa kinyeshyamba, umusazi arwanywa gisazi, ku buryo nawe akureba ati uyu ni umusazi, agahunga. Dawa ya moto ni moto: umuriro uzimishwa undi. Ibyo utabizi, ni nk’iyo umusozi uhiye, ukaba udafite amazi ahagije yo kuwuzimya, ujya imbere, aho uwo muriro mwinshi utaragera, ukahatwika uzimya kugirango wa muriro mwinshi w’imbaraga nuhagera uzasange nta ibyo gushya bihari, uhagarare, wizimye. Mu yandi magambo, uwo mugani wavuye ku barasanyi ku urugamba, iyo bakurashe ukabasubiza, babona ko na we wabica bakarekeraho.
Kandi noneho ntushobora gufata politiki z’ibihugu byateye imbere, ngo uyizane wibeshyako uzayikoresha uhanganye n’inyeshyamba zikora nk’ibyakorwaga mu binyejana byinshi byashize, ngo wibwireko uzazitsinsura. Ahubwo wapanga gahunda ukajya wigisha uko igihugu gikwiye kuyoborwa, ku buryo habaye impinduramatwara, ubuhanga bwawe bwazafasha, igihugu kikava mu kabwibwi.
Kandi na none niba uri umunyepolitiki ukicara uti mfite abantu bakomeye mu gihugu tuvugana, bazadufasha kuko bigoranye kwinjira mu gihugu ntawe ubibigufashijemo waho, ihebere. Ubwo se abo bakomeye ni bande? Bafite iki? Ko hariya abantu bose babohewe inyuma, kandi babeshejweho no kuregana, niba akugiriye neza ntabe akuneka, azicecekera ntacyo azakumarira kugira ngo atikura n’aho yari ari.
Rwose umuntu ukuvugisha ari mu gihugu, uw’umugabo muri bo arateze yizeye ko uramutse ugeze ku butegetsi yazongera akarya. None se niba n’abari hanze benshi bateze ngo barebe ikipi itsinda nabo babone baseruke, uri mu gihugu ntiyatega kurushaho? Bene abo bantu baba bumva ibyuvuga ari byiza ariko ntibaba babyizeye. Noneho bakumva aribo utegerejemo ubutabazi, bakarushaho gucika intege, kabone n’iyo bakubeshya ngo bazajya bagira icyo bagufasha.
Igihugu nka kiriya cyakandamijwe, ntushobora gutegura urugamba wiringiye imbaraga z’abaturage. Kuko icyo abaturage bategereje ni ubutabazi, uburyo wabageraho ukababohora. Ariko niba ari bo utegereje mo agakiza, ihebere. Uretse kubongerera ibibazo nta kindi waba ubamariye! Niba abo hanze nabo ubwoba bwarabishe, abo mu gihugu wumva ko bameze gute?
Ariko kandi, uko batagira icyo bakumarira mu gihe ubiyambaje, ni nako batagira icyo bamarira Kagame mu gihe yugarijwe, kuko bashizemo intege, yarabanyunyuje, abanyaga morali, abanyaga ubutunzi arabahahamura, basigara ari ingorwa.
Abaturage icyo bazagukorera ni ukwicecekera, ibyo bababwira byose bikajya bica aha, bo bategereje gutabarwa, ubwo gahunda za leta zikadindira. Nk’igihe twumvaga ibibera Nyabimata, mu gihugu, abaturage bamwe baricecekeye bati twajya twatabarwa, gahunda za Leta ziradindira kandi abo baturage nta n’uruhare rugaragara bakoze uretse kwinjira mu inzozi z’ejo hazaza, ibyo barimo bakakibagirwa.
Na bariya bafite imyanya myiza rero, nta kintu bashobora kumarira Kagame kuko iyo myanya batayiboneshwa n’urukundo bakunda igihugu cyangwa ubutwari. Hariya ni ishyamba, baguha none kubera inyungu zabo apana izawe, ejo bakakumanika imbere ya rubanda kugirango bagukoze isoni banakurangize burundu kandi bigarurire rubanda ise niyishimye, isingize umubyeyi impanga ya Yezu ibakijije icyo cyago.
Abo bantu rero bajya muri iyo myanya, uretse abantu bacye cyane b’injiji batazi iyo bijya, abandi baba baje, baje kurwanira imbehe nta kindi bapfana na Kagame uretse igaburo. Abo rero n’igihugu ntacyo kibabwiye. Icyo bakora ni ukureba ngo: Kagame aracyafite icyo abaha? Igihe azaba yugarijwe, nta cyo nabo bazamumarira, bazarwana bareba inyungu zabo niba zizakomeza na nyuma ye. Niyo wababona bitakuma hano ku imbuga nkoranyambaga, babikora kubera inda. Niba batavuze, isahane iri bwubikwe, hakaba n’abandi babikora ngo wenda hagire ubabona ko nabo ari ababo bazabibuke ku meza. Ariko uko gukorerabushake muri FPR, nabwo urebye nabi wabuzira.
Niba rero ushaka gakondo no gutabara igihugu ngo ukure abaturage mu bugwate bwa Kagame, banza wiyubake urebe ngo urihagije nta muntu n’umwe utegereje ko aguterera intambwe, akimuhana kaza imvura ihise. Nugenda utihagije, uzatsindwa kandi wicishe abaturage ku busa. Kuba wihagije si ukwitwaza ngo hari igihugu kikuri inyuma, cyereka ari cyo cyabigusabye kuko cyakubonyemo ko ufite gahunda ihamye kandi wihagije, baza bataza wagera ku ntego. Atari ibyo, bagutaba mu nama ukumirwa. Ibihugu bigira inyungu zabyo zitandukanye n’inyungu zawe.
Nugenda wihagije uzafata igihugu uhagere uri intwari kuko uzajya guhagarika ubwicanyi ndengakamere buzaba bwayogoje, bwo kwica ibyitso buri muntu wese baketse bamwica, kuko hazabaho gutungana agatoki n’umwiryane n’ibiryo ari bicye.
Ng’uwo umusaruro w’imbuto Kagame yabibye muri kiriya gihugu.
H.T.Sankara
NGARAMANYE AGAHIRI MU GAHINGA, NGO GWIZE AKUKA MBURE AGAHINDA. - Rugali.com
Inganzo yanjye iri mu ndirimbo yitwa "Africa" ya Ben Rutabana, naranditse nti: "None ubu Africa yose ndabona ijuru ricyeye, gikoloni mu kabwibwi nimukomere ku muheto, twamagane bwa bujiji tujye ...
https://rugali.com/ngaramanye-agahiri-mu-gahinga-ngo-gwize-akuka-mbure-agahinda/


text:
Mu gihugu cy’Uburusiya umugore witwa Kristina Rei ufite imyaka 22, ngo afite intego yo gusa n’umwe mu bakinankuru (actrisse) ukina mu mafilimi y’ibishushanyo (cartoons cyangwa dessin animé) witwa Jessica Rabbit. Uyu mukobwa ngo kugira ngo agere kuri ubu bwiza bikaba byaramusabye guterwa inshinge zisaga 100! Ku myaka 17 gusa ni bwo yatewe umuti witwa silicone ku minwa ye. Nyuma akaba yarakomeje agaterwa izindi nshinge zisaga 100, amaze gutanga akayabo k’ibihumbi 4.500 by’ama euros (arasaga frw 3 700 000), ngo agere kuri ubwo bwiza butagereranywa.Ku bw’uyu mugore ngo ibyo akora yumva nta kibazo bimuteye, akaba agira ati " Mbona ndi mwiza cyane, kandi numva binshimishije. Inshuro nyinshi abantu bakunda kuntuka mu muhanda, bagatangarira ko mfite iminwa minini, ariko ndabireka. Jye sinzahinduka, ngomba gusa n’umukinnyi w’ibishushanyo bivuga (cartoon, dessin animé)».
Urebye inshinge yatewe wakeka ko uriya mugore ashobora kurekera aho kwiteza izindi ariko ngo abona "utunwa twe ari duto cyane ugereranyije n’uko abishaka ". Kristina Rei yagize ati: "Uwampa ubushobozi, nakongera agatuza kange (amabere), ndashaka guhindura uko izuru ryange riteye, ndetse n’amatwi nzayaconga ahagarare, mere nk’igini (vampire)”.


text:
Igitabo cyanditswe na Espérance Mukashema : "Bishe Umumalayika, imfura yanjye Richard Sheja"
Éditions La Pagaie, Collection Ibukabose, 10€
Iki gitabo gikubiyemo ubuhamya bwa Espérance Mukashema, umubyeyi wa Richard Sheja, umwana w’igitambambuga abasilikari ba FPR-Inkotanyi bishe kw’itariki ya 5/6/1994, yicaye ku bibero bya Musenyeri Innocent Gasabwoya, mu cyumba bari bateranyirijemo abihayimana ba Kiliziya Gatolika, bababeshya ngo bagiye kubakoresha inama y’umutekano. Richard Sheja yarasiwe hamwe n’abihayimana cumi na batatu, balimo abasenyeri batatu.
Espérance Mukashema ntahwema guharanira ukuri n’ubutabera, kugeza igihe azarenganurwa, abishe umwana we bakabihanirwa mu butabera. Nyamara mu kababaro ke, Mama wa Sheja yirinze kwiheba cyangwa kuganzwa n’umujinya. Ahubwo yemeza ko abamuhekuye baramutse bemeye icyaha, bakamusaba imbabazi ku mugaragaro, ukuri kukajya ahagaragara, nawe yiteguye kubababarira, ashyize imbere ya byose ubwiyunge hagati y’abanyarwanda. Agira iti : « N’uhura n’umwana w’uwakwiciye akaza agusanga, uzamwakire, ntuzakore nkabo, wowe uzagire impuhwe, ubutwari, n’ubumuntu. Uwo nguwo utakigira ubumuntu ahubwo uzamusabire ku Mana ».
Kibalizwa muli Éditions La Pagaie
Niba wifuza kukagura, andikira editionslapagaie@yahoo.fr
Igiciro
10 euros (+ 2€ y'iposita) mu bihugu byo ku mugabane w'i Bulayi
10 euros (+ 5€ y'iposita) ku mugabane wa Amerika n'uwa Afrika.
Guhera ku bitabo icumi (10)
Posita izishyurwa na Editions La Pagaie. Iyi ngingo irareba cyane cyane amashyirahamwe y'abanyarwanda, n'abandi bose bifuza kwifatanya bakagurira hamwe.


text:
Uko umwangavu yakwita ku isuku y’imyanya ndangagitsina
Kutagira isuku y’imyanya ndangagitsina bishobora gutera impumuro mbi mu gitsina, indwara z’uruhu, harimo n’indwara zandurira mu myanya ndangagitsina na kanseri. Ni byiza kwita ku isuku haba mu gukaraba cyangwa imyenda wambara y’imbere.
Ku mwangavu, imyanya ndangagitsina igomba kozwa buri munsi hakoreshejwe amazi meza kandi ahagije; ni byiza gusukura imyanya ndangagitsina hakoreshejwe urupapuro rwabugenewe cyangwa amazi nyuma yo kwihagarika; ni byiza gusukura mu kibuno hakoreshejwe amazi cyangwa urupapuro rwabugenewe igihe umaze kwituma; ni byiza kubanza koza mu gitsina ugakurikizaho mu kibuno ariko ukoza uvana imbere werekeza inyuma; birabujijwe gukoresha mu gitsina amasabune n’amavuta ahumura, imibavu cyangwa puderi, kuko byakwangiza utunyangingo turinda umubiri; ni byiza kwambara imyenda y’imbere itagufashe kandi ikozwe mu gitambaro cya cotton; ibuka guhita umesa umwenda wawe w’imbere igihe umaze kuwukuramo; birabujijwe gutizanya imyenda y’imbere.
No mu gihe uri mu mihango ugomba gukomeza kwita ku isuku nk’ibisanzwe, ugakaraba byibura kabiri ku munsi, kandi ukibuka guhindura agatambaro wambaye buri masaha atandatu.


text:
Ese waba ukoresha telefoni? Uyikoresha ku ruhe rugero? Uramenye utazashiduka wisanga mu bibazo by’imbaturamugabo, nyuma yo kutamenya byinshi ku ngaruka mbi zishobora kukubaho nyuma yo kwibera imbata ya telefoni.
Nubwo ikoranabuhanga ari umugisha ariko ku rundi ruhande rishobora no kuba umuvumo. Usanga muri iri terambere ry’ikinyejana cya 21 abantu benshi batunze telefoni zigezweho na tablets bagahorana internet inyaruka kugira ngo hataza kugira ikibacika ku mbuga nkoranyambaga.
Nubwo bimeze bityo uko kuyikunda cyane no kutayifasha hasi ngo babiterwa n’ubwoba buba bwaramaze kubinjiramo bakumva badashobora kubaho n’akanya gatoya badafite telefoni, niho hahandi uzasanga umuntu asohoka mu rusengero akajya guhugira muri telefoni cyangwa akarya ayirebamo.
Indwara ya ‘Nomophobia’isobanurwa nk’ubwoba umuntu agira bwo kumara akanya adafite telefoni cyangwa kuba adafite uburyo bwo gukoresha telefoni ye (ahantu hatari umuyoboro wa internet).
Iyi ndwara iri ku kigero cya 53% haba mu bagabo, abagore n’urubyiruko rwo mu Bwongereza mu bafite telefoni.
Ku Isi abahanga bavuga ko kimwe cya kabiri cy’abatunze telefoni baba bafite icyo kibazo kandi imibare y’abahanga igaragaza ko ku bafite telefoni zigezweho bazirebaho nibura inshuro zigera kuri 34 ku munsi.
Abagore n’urubyiruko usanga aribo bafatwa cyane n’uko guhangayika gukomeye kubera telefoni.
Iri jambo ‘Nomophobia’ ryagiye mu mu nkoranyamagambo y’Icyongereza (Urban Dictionary) nyuma y’ibyari byagaragajwe n’itsinda ry’abashakashatsi ku buryo basanze abantu benshi bahorana ubwoba bwo kutagira telefoni igendanwa iminota mike bikabahungabanya mu mikorere, mu mutwe n’ubwoko,bityo ikaba yafatwa nk’indwara idasanzwe nubwo itari yashyirwa ku rutonde.
Ibimenyetso by’umuntu urwaye ‘Nomophobia’
Ubwoba bwo kumara akanya umuntu adafite telefoni buhindura umuntu imbata ya telefoni, kandi iyo umuntu adashobora kuba yamara akanya adakoresheje cya kintu cyamubase biba binagoye ko yafata akanya akaba aba aretse kugikoresha ku bw’impamvu runaka.
Abantu bafite icyo kibazo bagaragazwa cyane no kumva badatuje iyo hagize ikibahungabanya, kuba batagira ikinyabupfura haba mu kurya bakaba bari muri telefoni.
Kudakunda kubonera umwanya ibintu bishya: abantu babaswe na telefoni bumva nta mwanya babona wo guhanga udushya no gutekereza ku bindi bintu bisaba umwanya cyangwa bigoye.
Hari ukwiheba, kumva wahora uri wenyine ngo ubone uko uguma muri telefoni yawe n’ibindi.
Ingaruka za ‘Nomophobia’
Nk’izindi ndwara zose zitwa ‘phobia’ cyangwa se ‘kugira ubwoba bw’ikintu runaka’, iyo mibereho igira ingaruka zitandukanye ku buzima bwo mu mutwe.
- Kugira umuvuduko ukabije w’amaraso, kubira ibyuya no kwigunga igihe ubonye itari hafi yawe.
- Guhora buri kanya uyiteraho akajisho, kwitwaza za bateri nyinshi ngo utaza kuva ku murongo n’ibindi byo kuba wararana na yo cyangwa ukayibika mu isutiye.
- Usanga umuntu yahahamutse nk’iyo asanze yayisize cyangwa se yayambuwe akamara igihe kinini atari kumwe na yo kubera impamvu runaka.
- Abantu bafite iki kibazo usanga bahorana amakimbirane n’abo mu muryango wabo cyangwa inshuti zabo kuko baba bazirutisha telefoni.
- Igihe cyose umuntu ahorana ubwoba aba afite ikibazo mu buzima ndetse n’imitekerereze.
Uko ‘Nomophobia’ ivurwa
Abahanga bavuga ko igihe cyose umuntu ageze ku rwego rwo kwihebeshwa no kumara akanya adafite telefoni ndetse ubwoba bukamutaha kubera icyo kintu ngo abagomba kureba inzobere mu bujyanama zikamufasha.
Bamuha kandi ubufasha bwo kumutandukanya no guhangayika nko kumusaba kumva umuziki utuje, gukina yoga, kujya muri gym, koga, kubyina kandi ibyo byose akabikora atitwaje telefoni ku buryo azumva atuje.
Inama zitangwa
Iyo umuntu arya arimo kwirebera muri telefoni ngo ntabwo abashaka kumva uburyohe bw’amafunguro kuko ubwonko buba buhuze, we aba arangije umuhango.
Iyo umuntu aryamye agakomeza kumva ubutumwa bwisukiranya, burya ngo ntaruhuka neza, icyiza ni ukuyizimya cyangwa akayicecekesha.
Ku bijyanye n’ubutumwa bwo ku mbuga nkoranyambaga, ni byiza guhitamo ubwo usubiza ndetse n’ubwo ureka kuko ibiza byose siko biba bikureba cyane.
Nubwo iterambere ari ryiza inzobere ziguga ko umuntu aba akwiriye kureba aho yarikoresha ndetse n’aho yaryihoherera kugira ngo ritamugira imbata akayoborwa na ryo.
341 total views, 1 views today


text:
Iradukunda Elsa ni umukobwa muremure w’inzobe ushinguye, ukunda guseka akagira amenyo yererana mu ishinya nziza y’umukara, aherutse gukora amateka akomeye agirwa Nyampinga w’u Rwanda umwaka wa 2017.
Yabyawe na Samuel Mana ufite ibiro by’ivunjisha mu Mujyi wa Kigali rwagati naho nyina akitwa Mukandekezi Christine akora akazi k’ubucuruzi, batuye mu Kagari ka Kanserege, mu Murenge wa Gikondo, mu Karere ka Kicukiro.
Iradukunda Elsa areshya na metero imwe na sentimetero 76 (1,76cm) akaba apima ibiro 50. Arasatira imyaka 19 y’amavuko kuko yavutse kuwa 25 Werurwe 1998, avuka mu muryango w’abana umunani [abakobwa batandatu n’abahungu babiri] akaba ari uwa kane.
Miss Rwanda 2017, Elsa Iradukunda akiri umwana muto [Foto: Igihe]
Mu ijoro rya taliki 25 Gashyantare 2017 Iradukunda Elsa yatorewe kuba Nyampinga uhiga abandi mu buranga n’ubuhanga. Yahawe ibihembo bikomeye birimo imodoka nziza ya Suzuki SX4 ifite agaciro ka miliyoni 15 z’amafaranga y’u Rwanda.
Mu gihe cy’umwaka azamarana ikamba azajya ahembwa umushahara w’amafaranga ibihumbi magana inani (800,000frw) bivuze ko ku mwaka azajya aba yahawe miliyoni icyenda n’ibihumbi Magana atandatu (9,600,000Rwf) hakiyongeraho n’ibindi bihembo bitandukanye.
Azahabwa ibindi bihembo birimo imyambaro igezweho, gukorerwa imisatsi buri kwezi, kogerezwa imodoka, gutemberezwa mu mahanga ya kure ndetse mu mpera z’umwaka wa 2017 azaserukira u Rwanda mu irushanwa ry’ubwiza rya Miss World.
Iradukunda Elsa avuga adategwa indimi eshatu, Igifaransa, Icyongereza n’Ikinyarwanda. Yari ahagarariye Intara y’u Burengerazuba, ntiyashyirwaga mu majwi y’abashoboraga gutsinda gusa ngo ‘mu mutima we yiyumvagamo gusoza irushanwa ahesheje ishema umuryango’.
Yavuze ko yatangiye kwiyumvamo ubushobozi bwo kuzaba Nyampinga akiri muto gusa yafashe umwanzuro ko agomba kuziyamamaza mu mwaka wa 2013 ubwo yari mu mwaka wa gatatu w’amashuri yisumbuye.
Umushinga yifuza gukora mu gihe azamarana ikamba rya Nyampinga w’u Rwanda ngo ‘ni ugufasha leta guha ingufu gahunda ya Made in Rwanda’ no guteza imbere ba rwiyemezamarimo bafite ibikorwa byihariye bishyigikira umurongo arimo.
Miss Rwanda 2017, Elsa Iradukunda n’ibisonga bye [Foto: The New Times]
Dore Ikiganiro kirambuye yagiranye n’umunyamakuru wa Igihe dukesha iyi nkuru
Umunyamakuru: Ni gute wakwibwira umuntu utakuzi neza?
Elsa: Nitwa Iradukunda Elsa, ndi Umunyarwandakazi utuye mu Mujyi wa Kigali i Gikondo. Ndi umwana uvuka mu muryango w’abana umunani, nkaba ndi uwa kane. Nize amashuri abanza muri Le Petit Prince ayisumbuye mperutse kuyarangiriza muri King David Academy mu ishami ry’Amateka, Ubukungu n’Ubuvanganzo. Ubu ndi Nyampinga w’u Rwanda umwaka wa 2017.
Umunyamakuru: Kumva izina ryawe ritangajwe ko ubaye Nyampinga w’u Rwanda wumvise umerewe ute?
Elsa: Maze kumenya ko ari njyewe Nyampinga w’umwaka wa 2017, narishimye cyane, naranezerewe, byarandenze. Nashimiye Imana n’abanshyigikiye bose.
Umunyamakuru: Ubwo wahoberanaga na mama wawe bwa mbere wararize, yakubwiye iki?
Elsa: Mama ubwo yampoberaga maze gutsinda yarambwiye ko ‘Imana itabeshya kandi ko isohoje isezerano ryayo’. Ariya marira yari ay’ibyishimo, byari bishimishije cyane.
Umunyamakuru: Ese koko wari wifitemo icyizere cyo gutsinda cyangwa na we waratunguwe?
Elsa: Nari mfite icyizere ko ngomba kuzaba Nyampinga nubwo hatabura abantu baguca intege ariko ubundi nari mfite icyizere gihagije. Mu bo twari duhanganye nta n’umwe natinyaga, bose bari bashoboye ariko nkumva nta n’umwe unteye ubwoba.
Umunyamakuru: Mu mwiherero wateraga urwenya cyane, ubusanzwe ugira iyo mpano?
Elsa: Mu busanzwe njyewe ndi umuntu ukunda guseka, nkunda kuba ndi kumwe n’abantu benshi. Ntabwo nkunda kubona umuntu ubabaye, kubera ko ntakunda kubabara nageragezaga igishoboka ngo mare irungu bagenzi banjye kandi nkabashyira hamwe, nakundaga kuvuga ibintu nkabona barasetse, ntabwo ari impano nari nsanzwe nifitemo ariko bayimvumbuyemo muri boot camp[mu mwiherero].
Umunyamakuru: Ni iyihe mpano idasanzwe wifitemo abandi batari bazi?
Elsa: Mu mwiherero buri wese yagaragazaga icyo ashoboye, njyewe bambwiye ko bansanganye impano yo kwigana abantu, narebaga buri mukobwa ikintu akoze nkacyigana kandi kikagenda neza. nakundaga kwigana Kalimpinya, namwiganaga uko agenda bakabona mpindutse nka we neza.
Umunyamakuru: Ni iyihe nteruro ukunda gukoresha cyane mu byo uvuga?
Elsa: Interuro nkunda gukoresha igarukamo Yesu. Njyewe amagambo mvuga ahanini ntihaburamo ijambo Yesu, mu bintu mvuga byose ndigaruramo.
Umunyamakuru: Ukunda kuvuga ibyerekeye Imana, urasenga cyane?
Elsa: Nkunda gusenga nakuze ndi umwana ukunda gusenga kandi narabitojwe, ndabikunda cyane kandi n’ubu ndabikora. Ubusanzwe nsengera muri Restoration Church i Gikondo. Ndi umukirisitu usanzwe, nta kazi kadasanzwe mfite mu itorero.
Umunyamakuru: Ibyo kwiyumvamo kuba Nyampinga ubwo byaje gute ko numva wakuze utozwa gusenga?
Elsa: Nkiri umwana nakundaga kugenda nk’aba Miss, nakuze nkunda kwigana uko ba Miss bagenda, nahoraga mbwira abantu ko ngomba kuzaba Nyampinga none dore birabaye.
Umunyamakuru: Numvise ko ufite ubumenyi mu by’imideli, wabikoze ryari?
Elsa: Nigeze kwerekana imideli, ngitangira mu mwaka wa kane mu mashuri yisumbuye nibwo natangiye kwerekana iby’imideli, narabikomeje no mu mwaka wa gatanu ariko ndangije mu wa gatandatu nahise mbihagarika kuko nari ngiye kwitabira amarushanwa ya Miss Rwanda. Nabyo ni ibintu nakundaga cyane […] Sindamenya niba nzabikomeza, icyo ngomba kugitekerezaho.
Umunyamakuru: Ni iyihe ndangagaciro iruta izindi kuri wowe?
Elsa: Indangagaciro iruta izindi kuri njyewe ni ubupfura. Ubupfura bukubiyemo ibintu byose, iyo uri imfura uba wubaha abantu, uba wihesha agaciro.
Umunyamakuru: Ni ryari ufata umwanzuro wo kubeshya wabiteguye?
Elsa: Ubusanzwe ntabwo nkunda kubeshya, ntabwo njya mbishobora ariko biramutse bibaye ngombwa ko mbikora kugira ngo ndokore ubuzima bw’abandi cyangwa ubwanjye nabeshya.
Umunyamakuru: Ni ikihe kintu wanga urunuka kurusha ibindi?
Elsa: Mu bintu byose bibaho nanga uburyarya, nanga umuntu wandyarya kandi nanjye sinjya ngira uburyarya.
Umunyamakuru: Mu bantu bariho ku Isi, ni nde ufata nk’intwari?
Elsa: Umuntu mfata nk’intwari ni Minisitiri Louise Mushikiwabo, kuko ubona ko ari umugore ufite intego muri byose.
Umunyamakuru: Ni izihe ndangagaciro wifuza ku Banyarwandakazi?
Elsa: Indangagaciro nifuza kubona ku Banyarwandakazi harimo kwihesha agaciro, kwiyubaha nk’Umunyarwandakazi, kubaha Imana no kutitinya.
Umunyamakuru: Mu bantu bo ku Isi, ni nde ukunda kurusha abandi bose?
Elsa: Mu bantu bariho ku Isi bose nkunda mama wanjye kurusha abandi. Mama ni we muntu utajya unca intege na gato mu buzima bwanjye, iteka ahora ambwira ko nshoboye kandi hari byinshi nzageraho.
Umunyamakuru: Uhawe ubushobozi bwo kugira icyo uhindura mu Rwanda, wahera ku ki?
Elsa: Ndamutse mpawe ubushobozi ikintu naheraho mu guhindura nakora ibishoboka ngahindura imyumvire y’Abanyarwanda, nakora ibishoboka ngakora icyatuma Abanyarwanda tugira imyumvire myiza kandi tugakunda iby’iwacu.
Umunyamakuru: Numvise uvuga ko ukunda gusoma cyane, ni uwuhe mwanditsi w’ibitabo ukunda cyane?
Elsa: Umwanditsi nkunda cyane ni William Shakespeare wanditse inkuru ya Romeo and Juliet, ni umwanditsi ufite amateka akomeye, ibitabo bye binyura benshi. Muri Afurika nkunda umwanditsi wanditse igitabo cyitwa ‘African Child’, na we ndamukunda.
Umunyamakuru: Umushahara Cogebanque izaguhemba bwa mbere uzawukoresha iki?
Elsa: Umushahara wa mbere Cogebanque izampemba nzawushyira mu mushinga wanjye kugira ngo ukomere kurushaho, nzakoresha ibishoboka abadafite ubushobozi bakora ibintu bya Made in Rwanda batere imbere.
Umunyamakuru: Ko ukiri muto ni gute uzabasha gutunga ayo mafaranga yose, bikiyongeraho ko baguhaye imodoka. Ikindi wabaye icyamamare kandi uracyari muto cyane, ubwo uzabyitwaramo gute?
Elsa: Nzagerageza kubikoresha uko bikwiye, nzakomeza kuba njyewe, sinzigera nshaka guhinduka. Nzakomeza mbe Elsa ucisha make, utuje, nzakomeza niyambaze nyagasani kuko iyo uyisunze nta kintu utabasha kugeraho. Nzakomeza nsenge, nzakomeza mbeho ubuzima nabagamo, nta kizahinduka.
Umunyamakuru: Numvise abakobwa bose mwari kumwe bavuga ko nta mukunzi bagira, na we niko bimeze?
Elsa: Nta mukunzi mfite kandi ntabwo ari ikintu numva nshyize imbere cyane, Umunyamakuru nikigera akaza ntabwo bizaba ari iherezo ry’ubuzima, nabwo nataza ubuzima burakomeza, ntabwo ari iherezo.
Umunyamakuru: Urakoze cyane ku kiganiro tugiranye.
Elsa: Murakoze ndabashimiye.
Imodoka yahembwe iparitse iwabo mu rugo [Foto: Igihe]
Iwabo mu rugo [Foto: Igihe]
Iwabo wa Miss Elsa [Foto: Igihe]


text:
Umukobwa w’umwangavu w’imyaka 15 ukomoka mu mugi wa Cincinatti muri Ohio, aratangaza ko yagenderewe muri 2015 na “Marayika w’Imana”, akamumenyesha ko yatoranyirijwe kuzatwita umwana wa Kristo.
Uyu mukobwa agira ati:”Marayika w’Imana yambwiye ko ndi umunefilim nka ba bandi bo muri Bibiliya” uwo ni uwo mukobwa ubitangaza akomeza avuga ati “ Yambwiye ko Yesu amfitiye ubutumwa bw’uko nzatwita nkabyara umuhungu akaba umuhungu we (Yesu).”
Aba ni abavugwa muri Bibiliya mw’Itangiriro 6 :4, hagira hati : “Muri iyo minsi abantu barebare banini bari mu isi. no mu gihe cyo hanyuma abana b’Imana bamaze kurongora abakobwa b’abantu babyarana na bo abana, aribo za ntwari za kera zari ibirangirire Bene ibyo biremwa ntahandi byigeze byongera kuvugwa mu mateka , muri Bibiliya, iki akaba aricyo cyatangaje ababyeyi b’uyu mukobwa, nabo b’abakristo cyane, ubu bemeye ibyo uyu mukobwa avuga bakaba bamushyigikiye bidasubirwaho”.
Dogiteri William Franklin Murphy, ukurikirana itwita ry’uyu mukobwa, avuga ko azi inkuru uyu mukobwa atangaza, ariko kubwe akavuga ko ibyo atabyemeza cyangwa ngo abihakane. » Kugeza ubu itwita rye riragenda neze nk’irindi risanzwe » akomeza ati » Ibyo uyu mukobwa avuga ko yasamye ari isugi, ni ukuri mu buryo bwa tekinike, ariko ibyo ntibisobanuye ko byaturutse ku Mana.
Icyo nahamya nuko umwana atwite ari umuhungu, ariko ibyo kuba navuga ko uyu mwana ari uwa Yesu, byo sinabitinyuka mu gihe ataravuka. Mu gihe gusa umwana azaba yavutse nyina agakoresha igenzura rya DNA, icyo gihe tuzamenya se w’umwana. Aha umuntu yakwibaza ahobazakura DNA ya Yesu !.
Uyu muganga Dr Murphy, yanze gutangaza byinshi ku byerekeye itwita ry’uyu mukobwa, bitewe « n’Ibanga ry’abaganga », atangaza ariko ko yabonye ibintu bidasanzwe, kandi ko koko umukobwa agaragaza ubusugi.
Abantu benshi rero bemeye ibyo uyu mukobwa atangaza baranamushyigikira ariko hari n’abandi benshi bamwamagana bavuga ko ari ibyo yahimbye, ko hari uwo bagiranye imibonano mpuzabitsina, ndetse abandi bavuga ko yagiranye iyo mibonano n’idayimoni yitwa « Incubus ». Uyu mukobwa rero , Latifah Smith Nabengana, we atangaza ko umwana navuka azakoresha igenzura rya DNA.akagaragaza ukuri kw’ibyo avuga.
Munezero Martin ni Umwanditsi w’Ikinyamakuru Umuryango. Yatangiye gukorera iki kinyamakuru muri Nzeli 2014.
Imbuga nkoranyambaga ze:
Instagram:Martin Promoter
Facebook:Munezero Martin
Twitter :Martin Promoter
BIRASHOKA KO WABONANA NUMUGABO HYMEN NTIVEHO RERO NIBA YAGUSOHOREYEMO INTANGA SANYURA MU KENGE GATO CACAMO IMIHANGO.UWO RERO MUMWITONDERE ATABABESHYA
uwo mukobwa wasanga yjrasambanye nijyini rikamubeshyako arimarayk nawe akabyemera
Imana idutabare Isi igezahurujijo gusa.ibyayo ntibigisobanuka peee.Nn c ikibazo ngize niki DNA ya Yesu izavahe?? Cyakora birarenze ibi byo!!
mbega isi aho igeze cyakoze uwo mukobwa Imana imubabarire kuko ikintu avuze ninko gutuka uwera muziranenge wayo Christu gusa ntibyantangaza kuko nibyo bihe isi igezemo
Uyumukobwa ni umutekamutwe Sana arashaka Kuba umustar akamenyekana
Iriya ni imitwe.Ahanyura amaraso igihe ari mu mihango, intang ngabo nazo zahanyura agasama.AreeeeeeeeeeeeeWeeeeeeeeeeeee!!!!!!!!!!!!!
Jyewe ntabwo nemeye ibyo uwo mukobwa, dayimo zigira maraliyika zikaza zigasambanya abantu, muri bibiliya birimo. Muzakomeze mudukurikiranire amaherezo he. Murakoze


text:
Sobanukirwa na tombola yo gutura no gukorera muri Amerika(Green card)
Iyi tombola izamara ukwezi kumwe gusa. Izarangira kuwa kabiri, tariki ya 9 y’ukwezi kwa 11, 2021 saa sita y’amanywa ku isaha ya Washington D.C. (ni ukuvuga saa moya y’ijoro ku masaha ya Bujumbura na Kigali).
DV Lottery ni iya guverinoma ya Leta zunze ubumwe z’Amerika. Ikorwa ku buntu. Nta faranga na rimwe bagusaba kugirango uyikore. Ikorerwa kuri Internet gusa. Urubuga rwayo rwihariye ni https://dvprogram.state.gov/. Ni rwo rwonyine rukumbi wemerewe gukoresha. Ugomba kwitondera izindi mbuga zikubeshya.
Iyo umaze kwinjira muri uru rubuga, bakubaza kubanza gusoma amabwiriza neza witonze, mbere yo kuzuzamo ibyo usabwa.
Ariko muri make cyane, iyo wujuje ukabyohereza bikagenda, irinde kongera kujya kuzuza bwa kabiri. Naho ubundi waba wiyobeye. Iyo bimaze kugenda, urubuga rukwereka ko byagiye koko, rukaguha nimero ibyemeza. Yishyingure neza, kuko ni yo uzakoresha igihe kigeze kugirango umenye ko watsinze tombola guhera ku itariki ya 8 y’ukwa gatanu 2022, na none ku rubuga dvprogram.state.gov
Usabwa aderesi y’aho utuye, niba wubatse cyangwa se niba uri ingaragu, umwirondoro n’ifoto byawe n’iby’ab’umuryango wawe ushaka gusabira visa ya “Green Card). Kandi nyuma yaho ntuzafunge aderesi ya e-mail yawe wujujeho.
Usabwa gushyiramo nimero ya pasiporo (agatabo k’abajya mu mahanga) yawe, igihugu cyayiguhaye, n’igihe izarangirira. Ntigomba kuba yararengeje igihe. Abawe bakiri bato bo ntibarebwa n’ibi bya pasiporo
Ugomba kuba ufite byibura amashuri yisumbuye cyangwa ikingana nayo, cyangwa se ufite uburambe byibura bw’imyaka ibiri ku kazi mu gihe cy’iyi myaka itanu ishize
VOA


text:
Umunsi umwe izuba ryahuye n’umwijima, riti: “Mbese nkawe uba ushaka iki mu gihugu, ntuzi ko abantu bose bakwanga, ibintu byose bikugaya? Impamvu yo kwibonekeza uyikura kuki, wahura n’izuba nturive imbere? Ibintu byose ni jye byifuza, ni jye bicikira, ni jye ...
LEARN IT Latest Articles
Umwandiko-Umwana w’ingayiLEARN IT
Mu Rwanda hose banga umwana urya agaya igaburo bamuhaye. Kenshi na kenshi n’ibyo arya abirya abitamo amarira kuko babimuhana inkoni. Kandi n’ubwo yarya byinshi bwa he, ntajya ashyira uturaso ku mubiri! Iyo abonye abandi bana barya abagirira ishyari, akeka ko ...
Umwandiko-Gikeri na NtashyaLEARN IT
Umunsi umwe Gikeri yasohotse mu mwobo yicara imbere yawo yota akazuba, ari na ko atumagura agatabi. Ntashya na we akomeza imihamirizo ye mu kirere, ariko bombi bakajya barebana. Kera kabaye Ntashya aramanuka asanga Gikeri. Bararamukanya, baraganira, bigeze aho Ntashya ati: ...
Umwandiko-Inkomoko y’urupfuLEARN IT
Inkuba, umwami, Imana n’urupfu byavaga inda imwe. Umunsi rero bihabwa umunani, inkuba ihabwa umunani mu ijuru; umwami ahabwa umunani mu nsi, Imana ihabwa umunani mu nsi no mu ijuru. Imana itunga ibyayo, umwami atunga ibye, inkuba itunga ibyayo, urupfu ruhabwa ...
Umwandiko-Ngoma ya SacyegaLEARN IT
Sacyega yari umuhannyi w’ibwami, akagira abagore babiri. Umugore muto abyara abakobwa gusa, umukuru abyara umwana umwe w’umuhungu witwa Ngoma. Sacyega yatoneshaga umugore wabyaye abakobwa, ntiyite kuri nyina wa Ngoma kandi uwo muhungu ari we waragiraga inka za se zose, akaba ...
Umwandiko-Umugani wa Nyangufi na bakuru be IIILEARN IT
Ababyeyi bakomeje kwibaza uko bazagenza abo bana birabashobera. Bukeye bongera kwigira inama yo kongera kubata mu ishyamba ariko noneho mu ishyamba ry’ingati. Iyo nama bayijyaga bibwira ko nta we ubumva nyamara Nyangufi byose yarabyumvaga. Amaze kumva ubwo bugambanyi aribwira ati:«Imana ...
Umwandiko-Umugani wa Nyangufi na bakuru be IILEARN IT
Nuko basesera muri iryo shyamba. Iryo shyamba ryari inzitane ku buryo nta muntu washoboraga kubona undi iyo yabaga amusizeho nk’intambwe icumi. Ubwo ariko nyina wa ba bana yasaga n’uwaciye kuko yari azi ibyari bigiye kubabaho kandi adashoboye kubakiza cyangwa ngo ...
Umwandiko-Umugani wa Nyangufi na bakuru be ILEARN IT
Umugabo yari afite umugore maze babyarana abana barindwi b’abahungu; uw’imfura yari ageze nko mu kigero cy’imyaka icumi. Umwuga w’uwo mugabo wari uwo kwasa inkwi akazigurisha agakuramo amafaranga yo kumutunga we n’ab’iwe bose. Bari abakene cyane bagahora bafite umutima uhagaze kuko ...
Umwandiko-Umugani w’Umukobwa wo mu gisaboLEARN IT
Umugabo yashatse umugore, uko uwo mugore asamye, inda ikavamo. Abibonye atyo ajya kuraguza. Umupfumu ati: «Ubwo usama inda ikavamo, niwongera gusama inda uzajye uyuhagiza amata, uyisige amavuta, ntuzayikoze amazi kandi uzayirinde izuba. Nubyara umwana, ntazajye ku zuba, kandi na we ...
Umwandiko-Umugani wa CacanaLEARN IT
Cacana yari mukuza, yari mukoza. Yaje ntinyishi kwa Bacondo, arabahamagara, arababwira ati: «Yemwe bene urugo, ntimushaka kubaga, nkabatiza intorezo n’umuhoro, mukampa ikibaro?» Baramukubita, aragenda n’i Gatovu kwa Rukangamiheto rwa Rwogera ati: «Yemwe bene urugo, ntimushaka kubaga, nkabatiza intorezo n’umuhoro, mukampa ...


text:
Guhitamo igikapu cyiza cya pizza birashobora kugorana no gufata ikigeragezo nikosa kugirango ubone igikapu cyiza kuri wewe, rimwe na rimwe ku giciro kinini. Hano haribibazo bine byingenzi ugomba gusubiza mbere yo kwiyemeza kumufuka runaka. Ibibazo bikurikira byo kubaza mbere yo kugura umufuka wa pizza.
1. Birahenze cyane?
Rimwe na rimwe ni, ariko mubihe byinshi, urashobora kubona ibisubizo bimwe mugice gito cyigiciro, ntugomba kwishyura amafaranga menshi kugirango ubone ibisubizo byiza. Agasanduku gasanzwe ka pizza gatanga kugumya ibiryo, ariko aho gutanga ubushyuhe, birashobora gukingira pizza.
2. Igihe cyo gutanga ni ikihe?
Kubitangwa ibyo aribyo byose, bitarenze iminota 15 ntugomba guhangayikishwa no gushyushya igikapu cya pizza, igikapu cyiza cya pizza cyiza cyane kizaguha ubuziranenge nubushyuhe bihamye, reba padi mumufuka, hanyuma ubaze ibice igizwe na.
3. Uzatanga ute?
Imodoka ukoresha mugutanga igira ingaruka zikomeye muguhitamo imifuka. Kubijyanye no gutanga imodoka ukuboko gukingiwe neza gufashe pizza, igikapu gishobora gukora amayeri. Niba uzaba utanga kuri moto, hamwe nibyiza byayo mumihanda minini, urashobora guhitamo igisubizo cyibikapu byoroshye kandi bifatika gukoresha. Isakoshi ya pizza yimifuka isanzwe irinzwe cyane, urebye izakoreshwa mumuyaga ufunguye, kandi idafite amazi, kugirango hatagira amazi agera mumasanduku ya pizza imbere.
4. Ingano yawe ni ingahe?
Burigihe nibyiza guhitamo igikapu gihuye nibisabwa hafi yawe ishoboka. Guhitamo umufuka munini kubitondekanya bito bitera gutakaza ubushyuhe bwinshi, gerageza rero kugura ubunini bubiri cyangwa butatu ukurikije ubunini bwawe. Niba ufite ubunini butandukanye, nibyiza kubona imifuka kuri buri bunini, kubitegeko binini urashobora gukoresha imifuka ibiri cyangwa igikapu kinini kinini, kumifuka minini irahitamo ubwoko bukomeye kuburyo bushobora gushyigikira uburemere bwa Urutonde runini.
Igihe cyo kohereza: Nyakanga-12-2021


text:
IGIHE CYO GUKANGUKA!
IBICE BYO GUSOMA: Zaburi ya 149; Kuv 12:1-14; Abar 13: 8-14; Mat 18:15-20
Ndabasuhuje bene Data bakundwa. Nejejwe no kongera kuganira namwe ku Ijambo ry’Imana. Uyu munsi nifuje kubagezaho ubutumwa bufite umutwe ugira uti: “IGIHE CYO GUKANGUKA!”
Iyo bwenda gucya, ni bwo kuba maso biba bigoye cyane. Ibyo dushobora kubigereranya n’igihe turimo. Mu gihe tugeze ku iherezo ry’isi (1 Pet 4:7) nibwo benshi bashyizweyo. Iyo umuntu asinziriye atakaza intege; ntacyo wamusaba gukora; ntiyumva; ntacyo aba yibuka; ndetse iyo yashyizweyo cyane aragona cyangwa se akaba yava ku buriri yari aryamyeho ugasanga yiryamiye hasi; hari n’ababyuka bakagendagenda mu nzu (ariko nyine basinziriye); usinziriye nta kindi aba yitayeho; atewe ntiyakwitabara; umuntu usinziriye wamuterura ukamujyana aho ushaka; ibitotsi ni mwenenyina w’urupfu; yemwe burya iyo umuntu asinziriye n’ubwo aba yumva biryoshye ariko aba ari mu kaga!
Ibi byose tuvuze bishobora no kugaragara ku bakristo basinziriye mu buryo bw’umwuka. Umukristo usinziriye nawe arangwa no gucika intege; kureka imirimo yakoraga mu Itorero; kutumva icyo abayobozi be bamubwira; kutibuka ibyo yigishijwe n’ibitangaza Imana yamukoreye; kugona (guteza urusaku muri bagenzi be); kuryama hasi (kujya mu biteye isoni); kugendagenda atazi iyo ajya (kuzerera mu matorero); guhagarika kurwanya Satani; Satani amujyana aho ashaka; aba yumva ibyo asinziriyemo biryoshye ariko aba agana ku irimbukiro; akeneye gukangurwa kuko ari mu kaga.
Amaze kubona akaga kari kugarije imibereho yo mu buryo bw’umwuka y’Abakristo bagenzi be, intumwa Pawulo yaranditse ati: “igihe cyo gukanguka kirasohoye rwose. Dore agakiza kacu karatwegereye, kuruta igihe twizereye”. (Rom 13:11). Ijambo yakoresheje “igihe”, mu Kigiriki ni “Kairos”. Ritandukanye na “Chronos” n’ubwo yose mu Kinyarwanda avuga “igihe”. Kairos ni igihe cyihariye, igihe cy’ingirakamaro, igihe gikomeye; igihe gikwiye cyo gukora ikintu runaka ku buryo kigucitse biba birangiye. Mu Gifaransa ni “temps opportun”!
Pawulo yaravuze ngo “kuko muzi yuko igihe cyo gukanguka gisohoye rwose” (Abar 3:11). Ibi byatumye nibaza koko niba bariya bantu bari bazi ko igihe cyo gukanguka kigeze bagakomeza bakisinzirira. Akenshi umuntu usinzira mu gihe kitari cyo (yagombye kuba ari maso) aba afite ibibazo: uburwayi; ibitotsi byamwibye kubera umunaniro ukabije yaryamanye; cyangwa se yibeshye ko butaracya. Izi ni nazo mpamvu zitera abakristo bamwe gusinzira: uburwayi bwo mu buryo bw’umwuka; kunanizwa n’ingorane z’isi; no kudasobanukirwa igihe tugezemo.
Bavandimwe, isi igeze mu bihe bikomeye: ubu ni “Kairos” (igihe) y’agakiza, ariko ni n’ubundi bwoko bwa kairos, igihe kivugwa ko gikomeye (2 Timoteyo 3:1), cy’iminsi mibi (Abefeso 5:16), cy’ijoro. Nk’uko iyo bugiye gucya habanza kubaho umwijima mwinshi cyane wa mu gicuku, ni ko no muri iyi minsi umwijima wo mu by’umwuka utwikiriye isi urimo kujyenda wiyongera cyane. Ubu ijoro rigeze muri “giti na muntu”; ni ukuvuga cya gihe ureba ukaba utatandukanya igiti n’umuntu kubera urwijiji. Abantu bafashe ibigawa babihindura ibishimwa, naho ibishimwa babigira ibigawa. Abantu baratuka Imana ku mugaragaro; hadutse ba Antikristo benshi kandi bahoze muri twe: “Bana bato, tugeze mu gihe cy’imperuka kandi nk’uko mwumvise yuko Antikristo azaza, ni ko na none hamaze kwaduka ba Antikristo benshi ndetse ni byo bitumenyesha ko igihe cy’imperuka gisohoye. Abo bavuye muri twe, icyakora ntibari abacu by’ukuri, kuko iyo baba abacu baba baragumanye natwe, ariko icyatumye biba bityo ni ukugira ngo bagaragare ko atari abacu rwose.” (1 Yoh 2:18-19)
Ni ngombwa ko dusobanukirwa n’igihe Itorero rigezemo. Yesu yahanuye ibintu byari kuzaba ku isi mbere y’uko agaruka. Ibyo yahanuye birimo birasohora muri iki gihe. Ikinyejana cya 20 ni cyo kinyejana cyakozwemo ibikorwa by’ubwicanyi byinshi kuruta ikindi gihe cyose; ni ikinyejana cyaranzwe n’intambara z’urudaca. (Reba icyo Yesu yabivuzeho muri Matayo 24: 6-7). N’ubwo ubuvuzi bwateye imbere, indwara zidasanzwe zikomeje kwibasira abantu kandi zimwe muri zo ntizigira umuti cyangwa urukingo: Covid-19; SIDA; Ebola; Cancer; etc. (Reba icyo Yesu yabivuzeho muri Luka 21:11) Bibiliya yahanuye uko abantu bari kuba bameze muri iyi minsi: “(…) abantu bazaba bikunda, bakunda impiya, birar?ra, bibona, batukana, batumvira ababyeyi babo, indashima, batari abera, badakunda n’ababo, bat?zura, babeshyerana, batirinda, bagira urugomo, badakunda ibyiza, bagambana, ibyigenge, bikakaza, bakunda ibibanezeza aho gukunda Imana, bafite ishusho yo kwera ariko bahakana imbaraga zako. (…) Kuko muri bo harimo abagabo bomboka mu mazu bakanyaga abagore batagira umutima, baremerewe n’ibyaha, batwarwa n’irari ry’uburyo bwinshi, bahora biga ariko ntabwo babasha kugira ubwo bamenya ukuri.” (2 Tim 3:2-7) Ngabo abantu b’iki gihe! Batwawe n’irari ry’uburyo bwinshi (umurongo wa 6) kugeza aho umugore areba mugenzi we akamwifuza; umugabo akifuza undi mugabo; umuntu mukuru akifuza umwana; umwana akifuza nyina umubyara; etc. Nzi neza ko hari abadashaka kumva ko turi mu bihe bya nyuma, ariko kwica amatwi kw’abo mu gihe cya Nowa ntikwabujije imvura kugwa. Hari n’abavuga bati: “niko byahoze”, ariko mwibuke ko “….itwihanganira idashaka ko hagira n'umwe urimbuka, ahubwo ishaka ko bose bihana”. (2 Pet 3:8-9)
Nibyo kumva ko turi mu bihe bya nyuma biteye ubwoba. Ariko abagendana na Yesu bicishije bugufi ntacyo bakwiriye gutinya, kuko iri joro ry’ibibazo, ry’indwara n’urupfu turimo rigiye gucya. Abafite ikimenyetso cy’amaraso ya Yesu nta cyago kizababaho: “Ayo maraso azababere ikimenyetso ku mazu murimo, nanjye ubwo nzabona ayo maraso nzabanyuraho, nta cyago kizababaho ngo kibarimbure…” (Kuva 12:13)
Iyo bukeye hari ibyo umuntu ahindura! Imyambaro y’ijoro ikwiye gusimbuzwa imyambaro y’amanywa: “twiyambure imirimo y’umwijima, twambare intwaro z’umucyo …. mwambare Umwami Yesu Kristo (…)”(Rom 13:12;14) Ingendo nayo igomba guhinduka: “Tugendane ingeso nziza nk’abagenda mu mucyo, tutagira ibiganiro bibi, tudasinda, tudasambana, tudakora iby’isoni nke, tudatongana kandi tutagira ishyari.” (Rm 13:13) Dukwiriye guhindura imibereho tukabana nka “bene Data” koko. Dukwiye kwitoza Imibereho yo mu Ijuru; kubana nka “Bene-Data” koko. Nibitunanira hano mu isi ntidutegereze ko Imana izatujyana kubana mu ijuru-twazatezayo intambara! “Ndababwira ukuri yuko ibyo muzahambira mu isi bizaba bihambiriwe mu ijuru, kandi ibyo muzahambura mu isi bizaba bihambuwe mu ijuru.” (Mt 18:18)
Ndizera ntashidikanya ko nyuma y’ubu butumwa usobanukiwe ko iki ari igihe cyo gukanguka. Reka rero mbere yo gusoza nkubaze: Mbese waba uri mu bihe byo guhemburwa cyangwa uri mu bihe by’ubukonje? Waba uri mu bihe by’ishyaka ry’umurimo w’Imana cyangwa waba warabivuyemo? Waba ugifite wa muvuduko watangiranye cyangwa se wacitse intege? None se koko uri maso; Yesu aramutse agarutse muri iki gihe yasanga witeguye? Ubwo iki gihe cya Covid-19 Abakristo bamwe bagifashe nk’akanya ko kwihwetura kanzinya-bakaba bahagaritse inshingano zabo (Im 6:10) wowe ndagusabira ngo ukanguke; ukomere kandi ukomeze n’abandi.
Amahoro Imana itanga aruta ayo umuntu wese yakwibwira age arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. Sehorana Joseph
Last edited: 05/09/2020
Add a comment


text:
Amajyaruguru: Bamenye akamaro ka Mituweli none ntibakibwirizwa kuyishyura
Bamwe mu baturage bo mu Karere ka Musanze, ngo ntibakirindira kubwirizwa kwishyura mituweri, kuko bamaze kubona inyungu n’ibyiza byo kuyishyura hakiri kare, harimo no kuba batakirembera mu ngo, bityo n’imirimo iyo ari yo yose bakaba bayikora bizeye umutekano usesuye w’ubuzima bwabo.
Mukamurenzi Françoise wo mu Murenge wa Kinigi, yagize ati “Tumaze kumenya ibyiza byo kwishyura mituweli tutarindiriye kubikora ku gahato, kuko ntanze nk’urugero, umuntu ashobora kubona akazi k’ubwubatsi, akaba yagiriramo nk’impanuka, ibuye cyangwa itafari rikamwituraho agakomereka. None se ubwo abaye atagira mituweli, yakura hehe ubushobozi bwo kwishyura amafaranga yo kuvurwa ijana ku ijana? Kuri njye rero, nishyura mituweli hakiri kare, ngamije kwirinda ibiza byose by’uburwayi bishobora kungwirira”.
Uyu mwaka wa mituweri wa 2021-2022, ubura iminsi micye ngo urangire, abaturage bakomeje gushyira imbaraga mu gukusanya amafaranga binyuze mu bimina byo kwishyurirana mituweli, mu rwego rwo kwirinda ubucyererwe bw’umwaka w’ubwisungane mu kwivuza wa 2022-2023, uzahita utangira.
Shumbusho Karori wo mu Murenge wa Nyange, agira ati “Dukomeje kwitabira uburyo bwo kwishyura mituweli binyuze mu bimina, aho buri munyamuryango agenda atanga amafaranga macye macye, yaba ijana, magana abiri cyangwa magana atanu, gutyo gutyo, bitewe n’uko ubushobozi bwa buri muntu buhagaze. Uko amafaranga agwira, tujya gusoza umwaka twarabashije kwiyishyurira mituweli n’abo mu miryango yacu”.
Ati “Kwishyura mituweli hakiri kare bidufitiye akamaro, kuko nkanjye nigeze gukora impanuka y’imodoka biba ngombwa ko bankorera ubuvuzi bukomeye bw’akaguru kari karangiritse cyane. Bwashoboraga kuntwara akayabo k’amafaranga, ariko kuba nari narishyuye mituweli, byaramfashije cyane. Buri muturage wese, yari akwiye kumva ko kwishyura mituweri hakiri kare ari ingenzi cyane ku buzima bwe cyangwa ubw’ab’umuryango we”.
Raporo yakozwe ku rwego rw’Igihugu yo muri Mata 2022, igaragaza uko uturere twari duhagaze mu bwitabire bw’abaturage yo gutanga ubwisungane mu kwivuza bw’umwaka wa 2021-2022, Akarere ka Gakenke icyo gihe kari ku isonga mu Ntara y’Amajyaruguru n’ubwitabire buri ku kigero cya 95,4% gakurikirwa n’aka Gicumbi kari ku kigero cya 92%, aka Burera ku kigero cya 87,8%, Rulindo 85,4% hagaheruka Akarere ka Musanze kari gafite ubwitabire bungana na 79,8%.
Ni mu gihe raporo iheruka yo muri uku kwezi kwa Kamena 2022, igaragaza uko ubwitabire buhagaze bw’umwaka wa mituweli 2022-2023 mu Ntara y’Amajyaruguru, imibare igaragaza ko Uturere twa Gakenke na Gicumbi, tuza imbere y’utundi tugize Intara y’Amajyaruguru, aho turi hagati ya 57 na 65%. Uturere twa Rulindo, Burera na Musanze, kuri ubu two tukaba tugeze ku bwitabire buri hagati ya 31 na 44% bw’abamaze kwishyura ubwisungane mu kwivuza.
Ubuyobozi bw’Intara y’Amajyaruguru, buvuga ko bukomeje gushyira imbaraga, mu bukangurambaga bugamije kwibutsa abaturage no kubereka akamaro ko kwishyura mituweli hakiri kare, mu rwego rwo kurushaho kubungabunga ubuzima bwabo, kandi ubwo bukangurambaga bugenda burushaho gutanga umusaruro, kuko uko iminsi ishira, ari nako abitabira kwishyura mituweri, umubare wabo ugenda wiyongera nk’uko Dancille Nyirarugero, ukuriye iyo Ntara aherutse kubitangariza Kigali Today.


text:
Kuba abarangiza amashuri babasha guhita babona akazi, gahunda zashyizweho na Guverinoma y’u Rwanda mu guteza imbere amashuri ya TVET zirimo no kugabanya amafaranga y’ishuri ku bazigamo, gukora ishoramari mu kugura ibikoresho no guhugura abarimu n’ibindi bizafasha mu kongera umubare w’abayoboka aya mashuri.
Imibare y’Urwego rw’Igihugu rushinzwe guteza imbere amashuri ya Tekiniki, Imyuga n’Ubumenyingiri (Rwanda TVET Board), igaragaza ko kugeza ubu abanyeshuri bagana amashuri y’imyuga n’ubumenyingiro ari 31%.
Ni mu gihe intego ya gahunda ya Guverinoma yo kwihutisha iterambere, NST1, iteganya ko mu 2024, abagana aya mashuri bazaba bageze kuri 60%.
Ibi byagaragarijwe mu nama nyunguranabitekerezo Minisiteri y’Uburezi yahurijemo inzego zinshinzwe amashuri ya TVET, umurimo, abikorerera by’umwihariko abafite inganda n’ibigo bitanga akazi ku barangiza amashuri ndetse n’abafatanyabikorwa mu guteza imbere imyuga.
Ni ibiganiro byabaye mu gihe inzego zishinzwe uburezi zigaragaza ko hakiri icyuho hagati y’abarangiza amashuri n’ababona imirimo cyangwa abayihangira.
Ni ibintu byagaragaye ko biterwa no kubona ubushobozi bwaba ubujyanye n’ubumenyi bakura ku ishuri mu gihe hari ababa bafite ubwo bumenyi ngiro bukenewe mu nganda cyangwa ibigo biri ku isoko ry’umurimo ariko ntibabashe kubona ibigo bibabenguka.
Minisitiri w’Uburezi, Dr Uwamariya Valentine yagaragaje ko politiki ishyiraho aya mashuri iteguye neza kandi itanga icyizere cy’ejo hazaza ariko byose bizashoboka ari uko habayeho guhuza imbaraga.
Muri ibi biganiro kandi harebwe uko aya mashuri yaba inkingi ya mwamba mu ihangwa ry’imirimo mishya binyuze mu kuba abayigamo babasha kuyihangira cyangwa bagakorera abafite ibigo biyitanga.
Minisitiri w’Abakozi ba Leta n’Umurimo, Fanfan Rwanyindo Kayirangwa yavuze ko kugira ngo ahazaza h’umurimo mu Rwanda habe ahifuzwa kandi habe heza ku rubyiruko, hagomba kuganirwaho kandi hagategurwa bigizwemo uruhare na leta n’abikorera.
Ati “Kugira ngo duteganye uko isoko ry’umurimo rizaba rimeze mu bihe bizaza, tugomba kwemera ko integanyanyigisho yateguwe n’abashakashatsi igomba guhora yunganirwa n’ibikenewe n’inganda cyangwa ibikenewe ku isoko ryacu n’isoko mpuzamahanga.”
Yakomeje agira ati “Twese twemera ko ubufatanye bufasha kumenya isano iri hagati y’ibyigishwa mu ishuri n’ibiri ku isoko ry’umurimo. Ubufatanye buzadufasha mu kongera ubumenyi bw’abana bacu. Mu gihe dutegura igenamigambi rya TVET n’ahazaza h’umurimo, tugomba no gutegura abarangiza muri TVET nk’abashaka akazi n’abagahanga kandi dufite ingero z’abarangije muri za TVET ubu bahanze imirimo.”
Uruhare rw’abikorera ni ingenzi...
Abikorera beretswe ko uruhare rwabo ari ingenzi mu iterambere rya TVET kuko nko mu bihugu ubu burezi bwateye imbere, usanga abikorera ari nabo bategura amasomo yigishwa mu mashuri kuko nibo baba bazi ibyo bakora.
Ibitekerezo byatanzwe n’abitabiriye ibi biganiro byagarutse ku kuba iterambere rya TVET rizashoboka ari uko habayeho umusanzu w’abafite ibigo bitanga akazi kuri aba baba barangije muri ayo mashuri.
Uretse kuba hari ibigo byanga kwakira abasaba imenyerezamwuga, hari n’ibyagaragaye ko bisaba amafaranga abanyeshuri kugira ngo babashe kwimenyereza umurimo. Ni ibintu Minisiteri y’Uburezi inenga cyane.
Kabanda Donald, Umuyobozi w’Ikigo cya Rwanda Electric Motors Ltd gikora imodoka na moto zikoreshwa n’amashanyarazi, yavuze ko kugeza ubu bafite abakozi batanu baherutse kurangiza amashuri muri za TVET.
Avuga ko kugira ngo abanyeshuri babashe gutangira akazi, bisaba ko babanza guhugurwa, bakigishwa mu gihe cy’amezi atandatu kugira ngo babone ubutangira akazi.
Ati “Baba bafite ubumenyi bw’ishuri natwe tukabaha ubujyanye n’akazi, hanyuma tukabona kubaha akazi.”
Minisitiri w’Uburezi, Dr Uwamariya Valentine na we yashimangiye ko uruhare rw’abikorera ari ingenzi mu gushyigikira iterambere rya TVET no gufasha kugira ngo amasomo atangwa abe asubiza ibibazo biri ku isoko ry’umurimo.
Ati “Urwego rw’Abikorera niruyobora gahunda ya TVET, bizafasha gutanga umusaruro kandi birusheho gutuma habaho ihiganwa. Byitezwe ko ruzagira uruhare rwa ngombwa muri gahunda nyinshi zo guteza imbere ubumenyi bujyanye n’inganda, gutanga amahugurwa n’imyenyerezamwuga ndetse no gufasha mu itegurwa ry’integanyanyigisho zujuje ibipimo bya ngombwa.”
Abafite ibigo byigisha imyuga n’ubumenyingiro bagaragaza ko bakigorwa n’ibikorwaremezo ndetse n’ibikoresho byifashishwa mu gutanga aya masomo y’imyuga n’ubumenyingiro, bityo bakaba batarabasha gushyira ku isoko abanyeshuri bafite ubumenyingiro bujyanye n’ibikenewe ku isoko ry’umurimo.
Umuyobozi w’Ishuri rya Gacuriro TVET School, Padiri Uwimana Ildephonse yagize ati “Abanyeshuri dusohora ntabwo navuga ko baba bafite ubumenyingiro buhagije ariko ni urugendo, turacyagorwa no kubona ibikoresho bifashisha mu imenyerezamwuga, ni ibintu navuga ko mu bihe biri imbere tuzagenda dukosora.”
Mu gukomeza guteza imbere TVET, Guverinoma y’u Rwanda iherutse kugabanya 30% ku mafaranga y’ishuri yishyurwa n’abiga muri aya mashuri ya TVET. Byakozwe hagamijwe gukuraho imbogamizi zituma aya mashuri atitabirwa zirimo kuba ikiguzi cy’uburezi muri TVET kiri hejuru cyane.
Muri gahunda ya Guverinoma yo kwihutisha iterambere rirambye, NST1, biteganyijwe ko mu 2024, nibura 86% by’abarangiza mu mashuri ya TVET bazaba babasha kubona akazi mu gihe kitarenze amezi atandatu bavuye ku mashuri.
Biteganyijwe kandi ko mu 2024, amashuri yose ya TVET azajya aba afite ibyangombwa nkenerwa birimo n’ibikoresho by’ikoranabuhanga nka za mudasobwa n’ibindi.


text:
CIMERWA yagaragaje uruhare rwayo mu kuzamura imibereho y’abaturage
Ubuyobozi bw’uruganda CIMERWA buvuga ko buzaharanira gukomeza guteza igihugu imbere, rugira uruhare mu bikorwa bigamije imibereho myiza y’abagituye.
Ni mu gihe urwo ruganda rwungutse amafaranga y’u Rwanda asaga miliyari 4 na miliyoni 100 mu mwaka wasojwe muri Nzeri 2021. Muri iyo nyungu rwabonye, ngo ntirwibagiwe abaturage. Ni muri urwo rwego rwifashishije asaga miliyoni 300 Frw mu bikorwa bigamije imibereho myiza n’iterambere ry’abaruturiye.
Mu kiganiro n’abanyamakuru cyabaye kuwa 9 Ukuboza 2021, Bugunya John, umuyobozi ushinzwe imari muri urwo ruganda yagarutse kuri ibyo bikorwa.
Agira ati “Abaturiye uruganda ndetse n’abandi bo mu bindi bice bagezweho n’umusaruro w’ibikorwa byarwo kandi tuzabikomeza.”
Bimwe mu byo bakoze harimo gutera inkunga ishuri rya Edicateur, mu bikorwa birimo guhemba abarimu, kunganira abanyeshuri mu mafaranga y’ishuri ndetse no guha ishuri ibikoresho.
Uruganda rwubatse kandi ivuriro ry’abakozi barwo ariko rinivurizwamo n’abaruturiye. Iryo vuriro rifite umuganga n’abaforomo 9.
Hari kandi koperative y’abagore 45 badoda yatewe inkunga yo kugurirwa ibikoresho, ubu yahawe isoko ryo kudoda ibikenerwa muri urwo ruganda.
Ati ” Cimerwa ibafitiye akamaro kanini cyane kuko yazamuye imibereho yabo ku buryo bugaragara.”
Mu bindi byakozwe harimo uruganda ruto rutunganya amazi rwa Jombwe rwubakiwe abaturiye Cimerwa.
Bugunya yungamo bubatse unuhanda wa kaburimbo wa kilometero 11 muri Bugarama woroshya imigenderanire ku bagana muri ako gace.
Banishyuriye kandi mituweli abaturage 2, 200 bo mu mirenge ibiri y’akarere ka Rusizi.
Umuyobozi Mukuru wa Cimerwa, Albert Sigei avuga ko mu mwaka mushya wa 2021/2022 biteguye gukora byinshi biruse ibyo bakoze mu bihe bitambutse.
Bimwe muri byo birimo gukomeza kugira uruhare mu bikorwa remezo binini by’ubwubatsi mu gihugu ndetse no kongera ingano ya sima nyarwanda ikabasha kugera ku baturage benshi.
Urwo ruganda rukomeje kugira uruhare mu gikorwa cyo kubaka ikibuga cy’indege cya Bugesera. Kugeza ubu rumaze gutanga sima ingana na toni ibihumbi 90 yifashishijwe muri iyo mirimo.
Kugeza ubu urwo ruganda rufite abakozi bari hagati ya 250 na 300 rukoresha, biyongeraho ba nyakabyizi bari hagati ya 500 na 600, bagerwaho n’amahirwe atandukanye y’uru ruganda, bityo rukagira uruhare mu iterambere ryabo n’iry’igihugu.


text:
Iyi gahunda ngarukamwaka yatangijwe mu mashuri y’imyuga n’ubumenyingiro (IPRC) yari isanzwe ikorwa na KCB Bank Rwanda Plc itarahuzwa na BPR, aho yafashaga urubyiruko rwacikirije amashuri ikabaha inkunga yo kwiga imyuga muri porogaramu ya ‘Igire’ ituma bihangira imirimo.
Nyuma yo guhuzwa kw’ibigo byombi, iyi gahunda yarakomereje muri BPR Bank Rwanda Plc aho kuri iyi nshuro hagiye gufashwa abanyeshuri 200 mu mashami atandukanye.
Uyu muhango wo gutangiza ku mugaragaro iyi gahunda wabaye kuri uyu wa 24 Gicurasi 2022, ku Ishuri Rikuru ry’Imyuga n’Ubumenyingiro rya IPRC Kigali.
Umuyobozi Mukuru wa BPR Bank Rwanda Plc, George Odhiambo, yavuze ko intego nyamukuru y’iyi gahunda ari ugushyigikira urubyiruko binyuze mu kubafasha kwihangira imirimo.
Yagize ati “Umubare w’abanyeshuri barangiza muri za kaminuza buri mwaka ni munini kuruta akazi kaboneka, atari mu Rwanda gusa ahubwo no muri Afurika muri rusange. Niyo mpamvu dushyira imbaraga muri gahunda zitandukanye nka ‘Igire’ mu rwego rwo kurema ubumenyi burambye mu rubyiruko kugira ngo biteze imbere mu mishinga itandukanye.”
Aba banyeshuri 200 bagiye guhabwa inkunga yo kwiga amasomo y’imyuga n’ubumenyingiro mu gihe cy’amezi atandatu, baziga mu mashami atandukanye arimo Ubutetsi, Ubuhinzi, Gutunganya Ibiribwa, Gusudira n’Ikoranabuhanga.
Umwe mu banyeshuri bagiye kwiga, Umutoni Annet, yavuze ko afite intego yo kubyaza umusaruro aya mahirwe.
Umuyobozi Mukuru wa IPRC Kigali akaba nari nawe wari uhagarariye Rwanda Polytechnics, Eng. Diogène Murindahabi, yavuze ko inshingano zabo ari ugutanga ubumenyi ku buryo abahava bajya ku isoko ry’umurimo bazashobora kwirwanaho.
Yaboneyeho kwibutsa abanyeshuri bagiye kwiga kudakerensa aya mahirwe kugira ngo bazabashe kwiteza imbere, bateze imbere n’igihugu cyabo.
Aba banyeshuri bazigishirizwa muri IPRC ya Kigali, Gishari, Ngoma, Huye na IPRC Karongi.
Umunyamabanga Nshingwabikorwa w’Inama y’Igihugu y’Urubyiruko, Robert Mwesigwa, yavuze ko mu gihe iyi gahunda imaze ishyirwa mu bikorwa, abanyeshuri basoza amasomo boroherwa no gutangira imishinga yabo kubera ubumenyi bahabwa.
Umwe mu basoje amashuri ku bufatanye na BPR Rwanda Plc mu myaka yashize, Byiringiro Claude, yavuze ko atorohewe no kubona akazi akirangiza amasomo, ubu akaba ari rwiyemezamirimo ukomeye mu Karere ka Rwamagana aho acuruza ibyo kurya (fast food), gukora no gucuruza ibikomoka ku ifarini (patisserie) ndetse ubu akaba abasha kuremera n’abandi imirimo. Uyu musore yize Ubutetsi.
Kuva mu 2018 BPR Bank Rwanda Plc yafashije abanyeshuri basaga 400 binyuze muri gahunda ya ‘Igire,’ ishyigikira kandi imishinga 18 binyuze guha ba nyirayo igishoro.


text:
Umugabo Nzeyimana Zacharie, yikoreraga ku giti cye, akaba yari afite Pharmacie mu Karere ka Rusizi umugi wa Kamembe.
Igihe abarwanyi b’umutwe wa FLN bagabaga ibitero mu nkengero za Nyungwe yaje gushinjwa gukorana na FLN no kubagemurira imiti, ibyo kurya n’ibindi bakeneraga.
Yafashwe ku manywa y’ihangu na Police, ivuga ko igiye kumubaza, ariko kuva icyo gihe ntiyigeze yongera kuboneka cyangwa ngo Police igaragaze aho yamufungiye, amezi n’amezi akaba amaze kwihirika.
Yashakanye na DUSENGE JEANNETTE, akaba ashinzwe imirimo y’inama njyanama mu Karere ka Nyamasheke kandi bakaba bari bafitanye abana babili. Uyu mugore yageze ahashoboka hose kugira ngo amenye irengero ry’umugabo we ariko ntabwo yigeze abasha kumenya aho umugabo we yaba afungiye cyangwa ngo yerekwe umurambo we.
Igihe yageraga kwa Kabarebe, yamuteze amatwi yitonze, arangije aramubwira ngo :”subira iwawe utuze ntuzongere kumutegereza”.
Amakuru yageze ku butasi bwacu, Nzeyimana Zacharie akimara gufatwa, yafungiwe kuri Police I Kamembe, ahakurwa n’ijoro ajyanwa ku birindiro by’ingabo z’u Rwanda muri Nyungwe akaba yarahaswe ibibazo byinshi, anakorerwa iyicarubozo ryo mu rwego rwo hejuru.
Yahamaze iminsi ibili, yimurirwa I Kigali, afungirwa I Kami igihe kitari gitoya akaba yari mu maboko ya Lieutenant Kamali, akaba ari nawe wamukoreye ubugome bwose bubaho.
Uyu mugabo Nzeyimana Zacharie hari abantu benshi yageze mu maboko harimo General Major Alexis Kagame ushinzwe ingabo mu Burengerazuba bw’u Rwanda.
Nzeyimana Zacharie yakuwe I Kami ku wa gatanu tariki ya 3 Mutarama 2020 agarurwa ku birindiro by’ingabo z’u Rwanda muri Nyungwe. Ikibazo nyamukuru bamubazaga, ni hehe ingabo za FLN zibika ibikoresho, intwaro, imyenda n’ibindi. Bo bibwiraga ko kuba atarasubije iki kibazo, ari ubushake, ariko ukuri ni uko nta kintu na kimwe yari abiziho. Icyari gisigaye, ni ugushakisha ubundi buryo: “abana be akunda cyane”
Ku cyumweru tariki ya 05/01/2020 abana be babili barabuze, abo bana ni IGANZE Ntwali Shalom na Murasa Valentin bafite imyaka 6 na 9 babuze mu masaha ya mu gitondo, batwawe n’imodoka ikoreshwa n’iperereza rya gisilikali mu Burengerazuba yarimo abasilikali batatu bose bambaye civili ndetse n’ushinzwe DASSO mu Karere ka Nyamasheke witwa Innocent, babajyana muri Nyungwe aho Se ubabyara yari afungiwe.
Bakimugezaho abo bana, bamubwiye ko barabica niba atabafashije ngo abahe amakuru bakeneye. Igisubizo cyakomeje kuba cya kindi, ntaho yari gukura ibikoresho bya gisilikali yari kubereka ngo byibura akize ubuzima bwe n’ubw’abana be akunda.
Baje gusanga ababwiza ukuri, agomba kurekurwa ndetse n’abana be bagasubira mu rugo. Ikibazo, iyicarubozo yari yarakorewe nta muntu wari kwizera ko atari kuzabisobanurira abantu ndetse n’incuti ze. Ubwo we kurekurwa byari bivuyeho hasigaye ikibazo cy’abana.
Abana b’imyaka 6-9, icya mbere bari kubwira nyina ko babonye Se, bakamubwira ko afitwe n’abasilikali, bakanamubwira inzira yose banyuzemo n’uwabatwaye, inkuru ikaba kimomo.
Ingabo za RDF zafashe umwanzuro mubi wo guhotora abo bana, babisaba ushinzwe DASSO mu Karere ka Nyamasheke, nyuma yo kubica bajya kubata mu kiyaga cya Kivu.
Imirambo yabo yabonetse ireremba mu mazi, kuwa mbere tariki ya 06/ Mutarama 2020. Kuva icyo gihe kugeza ubu umubyeyi ubabyara akaba yarahahamutse, ndetse na we akaba atizeye ko ubuzima bwe buzakomeza mu Rwanda. Imana yakire aba baziranenge.
Source: https://ubutasi.wordpress.com/2020/11/08/urupfu-rubabaje-rwabana-ba-nzeyimana-zacharie-bajugunywe-mu-kivu/


text:
Menya impamvu n’uburyo ukwiriye guhobera umwana wawe
Itsinda ry’abashakashatsi ryo mu Buyapani muri Toho University ryapimye uburyo uruhinja rwitwara iyo ruteruwe ku buryo butandukanye, ndetse n’iyo ruteruwe n’ababyeyi cyangwa abandi bantu rutazi.
Bakurikije uburyo umutima w’umwana utera wihuta bagereranyije n’imbaraga umuteruye ashyize mu kiganza, abashakashatsi babishyira hamwe no kuba umuntu yaba ateretse uruhinja mu biganza gusa.
Mu kinyamakuru cyandika ibyavuye mu bushakashatsi The Journal Cell kivuga ko uruhinja rutuza iyo ruteruwe mu biganza birimo imbaraga zigereranyije kurusha iyo ruteruwe n’ushyize imbaraga nk’uteruye ikintu kiremereye cyangwa urupfumbase.
Abashakashatsi kandi barebye ku gihe umuntu amara ahobereye uruhinja mu nyandiko yabo bati “Ni ibidashoboka kuba wahobera uruhinja mu gihe kirenze umunota ngo ntirurire.”
Uruhinja rurengeje iminsi 125 ni ukuvuga amezi ane rutuza iyo ruhoberewe n’umubyeyi kurusha uko rwaba ruteruwe n’umukobwa cyangwa umugore rutazi.
Ni ukuvuga ko uruhinja rutuza kurushaho iyo ruri mu maboko y’umubyeyi uruteruye akoresheje imbaraga zigereranyije.
Ubushakashatsi kandi bwavuze ko atari uruhinja rwonyine rwungukira mu guterurwa neza, ahubwo ngo n’ababyeyi baratuza iyo bateruye impinja. Hari umusemburo witwa Oxytocin bakunze kwita umusemburo w’urukundo urekurwa n’ubwonko iyo umuntu akozwe ku mubiri mu buryo yishimiye nk’iyo ahoberewe.
Umwe muri aba bashakashatsi witwa Hiromasa Funato yavuze ko ubu buryo bushobora gukoreshwa mu kumenya indwara yo mu mutwe yitwa Autism hakiri kare.


text:
Abahinzi b’umuceri mu kibaya cya Bugarama mu Karere ka Rusizi, bongeye kumwenyura nyuma y’uko ikilo cy’umuceri udatonoye mu bwumvikane bwa Koperative z’abahinzi n’abanyenganda bawugura bagishyize kuri Frw 410.
Mu gihe gishize abahinzi bagiye bagaragaza ko bakoresha imbaraga nyinshi mu buhinzi bw’umuceri nyamara igiciro bagurirwaho n’inganda ziwutunganya kidahwanye n’izo mbaraga bakoresha.
Bamwe mu bahinzi ngo bari barafashe umwanzuro wo kuva mu buhinzi bw’umuceri bagahinga indi myaka, ariko kuri ubu barashimira ubuyobozi bw’Akarere ka Rusizi bwabahuje n’amakoperative n’abanyenganda bagura n’abagurisha umuceri bakivuganira igiciro.


text:
Linkin Park
Linkin Park ni band Amerika ya rock ubundi kuva Agoura Hills , California. Iri tsinda ryashinzwe mu 1996, ryabanje rigizwe na Mike Shinoda , Dave Farrell , Joe Hahn , Brad Delson , Rob Bourdon na Mark Wakefield , aba nyuma bakaba amajwi akomeye. Muri uwo mwaka, itsinda ryatangiye imirimo yabo ya mbere ya muzika yigenga hanyuma nyuma yibyo bandika ibikoresho byabo byambere byitwa Xero.; icyakora ntabwo batsinze cyane mugushakisha label yanditse kuko ntamuntu numwe wagaragaje ko ashishikajwe nakazi kabo, bigatuma Mark Wakefield yegura. Bidatinze, Chester Bennington yinjiye muri iryo tsinda nk'umuririmbyi; Iri tsinda ryerekanye bwa mbere mu ikipe ya Los Angeles kandi rishyigikiwe na Jeff Blue, icyo gihe wari visi perezida wa Warner Bros. Records , bashoboye gusinyana na label mu 1999. Izina ry’iryo tsinda ni ikinamico ku magambo yerekeza kuri Lincoln. Parike muri Santa Monika .
Mu 2000 itsinda ryasohoye alubumu yabo ya mbere Hybrid Theory ; muri ibi havuyemo ingaragu " Gukurura ", " Papercut ", " Amaherezo " na " Intambwe imwe Yegeranye "; bibiri bya nyuma, yabonye icyemezo cya zahabu muri Ositaraliya. Hybrid Theory yageze ku mwanya wa kabiri kuri Billboard 200 , yari iya karindwi nziza - kugurisha alubumu yo mu myaka ya 2000, kandi yemejwe na disiki ya diyama muri Amerika na platine nyinshi mu Burayi. Mu kane kimwe mu album, " Mu iherezo " yageze mwanya wayo neza mu mwanya wa kabiri mu rutonde Billboard Hot 100 kwibera muri ibyumweru mirongo itatu n'umunani.


text: Minisiteri y’Uburezi(MINEDUC) yatangaje ko mu Mujyi wa Kigali abanyeshuri biga bataha bazasubiramo amasomo bari mu rugo mu gihe cy’Inama ya CHOGM (kuva tariki 20-26 Kamena 2022), abacumbikiwe ku ishuri na bo bakazaguma mu bigo byabo. MINEDUC ivuga ko ibi bikozwe mu rwego rwo koroshya ingendo mu Mujyi wa Kigali muri icyo gihe cy’Inama ya CHOGM, no kutabangamira abanyeshuri biga bataha ndetse n’abarezi babo. MINEDUC ivuga ko ibizamini bisoza igihembwe cya gatatu ku banyeshuri bagendera ku nteganyanyigisho y’u Rwanda, bizatangira ku itariki ya 27 Kamena mu Gihugu hose birangire ku matariki atandukanye bitewe n’ingengabihe izatangazwa n’Ikigo NESA. Umunyamabanga wa Leta muri MINEDUC ushinzwe Amashuri Abanza n’Ayisumbuye, Gaspard Twagirayezu yatanze ikiganiro kuri RBA, asaba amashuri guha abanyeshuri ibibafasha gusubiramo amasomo bari mu ngo cyangwa mu bigo bigamo(ku bacumbikiwe ku ishuri). Twagirayezu akomeza agira ati "Icyo dusaba abanyeshuri, kuko uyu mwaka wari ugeze ku musozo, ni ugushyiramo imbaraga kugira ngo umwaka urangire neza, impinduka buri gihe ziba ari impinduka, ariko zishobora gucungwa". Umunyamabanga wa Leta muri MINEDUC yakomeje asaba n’abarimu n’ababyeyi gufasha abana gusubiramo amasomo no gukurikira ibizaba biri kuba mu Rwanda muri kiriya gihe cy’Inama ya CHOGM. Twagirayezu avuga ko iki gihe n’ubusanzwe cyari icy’impera z’igihembwe, aho abanyeshuri n’ubundi ngo baba basabwa gusubiramo amasomo bitegura ibizamini. Twagirayezu yatangaje ingengabihe y’isozwa ry’igihembwe mu byiciro bitandukanye, aho kurangiza Amashuri Abanza ari tariki 08 Nyakanga, kurangiza Icyiciro Rusange cy’Ayisumbuye bikazaba tariki 12 Nyakanga. Abiga mu cyiciro cya kabiri cy’Amashuri yisumbuye bazarangiza igihembwe ku tariki 11, abiga ubuforomo ni tariki 13, abiga amashuri Nderabarezi ni ku tariki 14, mu gihe abiga imyuga n’ubumenyingiro na bo bazasoza igihembwe ku itariki 13. MINEDUC ivuga ko itariki yo gutaha itazahinduka, izakomeza kuba 15 Nyakanga 2022


text:
Bamwe mu bafite ubumuga bw’uruhu barasaba Leta kubafasha kujya basuzumwa kanseri y’Uruhu, bihoraho kugira ngo bibafashe kiyirinda kuko bamwe batabona ubushobozi.
Tariki 13 Kamena buri mwaka, Isi yizihiza umunsi mpuzamahanga w’abafite ubumuga bw’uruhu.
Nyuma y’igihe kirekire abafite ubumuga bw’uruhu bavuga bagorwa no kubona amavuta afasha uruhu rwabo guhangana n’izuba, ubu bavuga ko babasha kuyabona mu bigo nderabuzima nubwo hari ubwo bajyayo rimwe na rimwe bakayabura.
Abavuganye n’itangazamakuru rya Flash, bavuze ko ubu bahangayikishijwe na kanseri y’uruhu ibibasiye muri iyi minsi.
Aba bagaragaza ko kudasuzumwa bihoraho benshi bisanga barwaye iyi kanseri, akenshi bikarangira bamwe ibatwaye ubuzima, barasaba ko bafashwa kujya bakorerwa isuzumwa rihoraho kuko hari abadafite ubushobozi buhagije kugira ngo barusheho kuyirinda.
Twizerimana Vivence ati “Kanseri iterwa n’izuba kandi ubuzima duhoramo duhura n’izuba. Rero iyo utarafata ibipimo ngo umenye uko uhagaze uba ufite ubwoba ukumva nta kizere wifitiye, ugahora ucyeka ko iyo kanseri uyifite. Noneho washyiraho n’ubukene bwo mu muryango, kubera batabona ubushobozi bwo kuvurwa, ukumva urahangayitse.”
Mukamana Vumilia nawe ati “Mbese kanseri iraduhangayikishije cyane, kubera izuba abantu benshi bazana utuntu ku ruhu akaba ari two tuvamo kanseri, rero urumva ko duhangayitse.”
Inama Nkuru y’Igihugu y’Abafite Ubumuga NCPD, yo ivuga ko hari hashyizwe imbere kugeza ku bagenerwabikorwa, ibikoresho bibafasha guhangana n’izuba ritera iyo kanseri y’uruhu.
Bwana Ndayisaba Emmanuel, Umunyamabanga Nshingwabikorwa w’iyi nama avuga ko bagiye gukora ubuvugizi, ku buryo iri suzumwa ryajya rikorerwa ku rwego rw’ikigo nderabuzima.
Yagize ati “Mbere twabikoreye i kanombe kandi byari bifite ingengo y’imari yabyo. Gusa twareba niba byakorwa nk’uko n’abandi bijya bikorwa.”
Minisiteri y’Ubutegetsi bw’Igihugu ivuga ko iki kibazo kitari kizwi, ariko bagiye gukorana na Minisiteri y’Ubuzima kugira ngo gikemuke bafashwe nk’uko n’abandi bafashwa.
Madam Husi Monique ashinzwe iterambere rusange n’imibereho myiza y’abaturage muri Minisiteri y’ubutegetsi bw’igihugu.
Yagize ati “Nk’uko n’ubundi hahora hashakwa ibisubizo, turaza gukorana na Minisiteri y’Ubuzima kugira ngo icyo kifuzo cyabo gishyirwe mu bikorwa.”
Umuryango uharanira imibereho myiza y’abafite ubumuga bw’uruhu ivuga ko mu bantu ijana bakorewe isuzumwa muri 2019, 38 muri bo basanze barwaye kanseri y’uruhu.
Imibare y’Inama Nkuru y’Igihugu y’Abafite Ubumuga, igaragaza ko mu Rwanda habarirwa abagera ku 1.238 bafite ubumuga bw’uruhu.
CYUBAHIRO GASABIRA Gad


text:
KU WA 5 W’ICYA 5 CYA PASIKA, 15 GICURASI 2020
Amasomo: Intu15, 22-31; Z 56,6-9.10-12; Ev 15,12-17
‘‘Icyo mbategetse ni uko mukundana’’ (Yh 15,17)
Bavandimwe Kristu Yezu akuzwe!
Muri iki gihe cya Pasika kigenda kigana ku musozo, turazirikana urukundo rwa Yezu, tukiga isomo rikomeye ry’uko rutajya rutsindwa na rimwe. Yezu ni umuzabibu tukaba amashami, ibibeshaho umuzabibu ni na byo bibeshaho amashami (Yh 15,1-8). Urukundo rumurimo ni rwo rukwiye kuba mu bamuyobotse, twe na we dukwiye kubeshwaho n’ifunguro rimwe ry’urukundo. Isano dufitanye na we ishingiye ku rukundo yadukunze, natwe dukwiye kumukunda bityo tukamubera inshuti, amategeko ye tukayabonamo ubuzima, ntabe amwe arusha amabuye kuremera. Iyo urukundo rwa muntu rwakonje, rwaba urwo afitiye Imana ndetse n’urwo afitiye abandi, atangira kongera umubare w’abimika ikibi mu buzima bwabo, maze isi bakayibera umutwaro aho kuyibera ibisubizo, ikabihomberamo, ikahababarira. Byinshi mu byago ducamo kuri iyi si ni ingaruka z’ urukundo rucye cyangwa rutakibaho mbese rwahindutse umugani.
Yezu Kristu ati: ‘‘Icyo mbategetse ni uko mukundana’’ (Yh 15,17). Tumurikiwe n’itegeko rya Yezu Kristu wamenye kandi agashobora gukunda by’ukuri, reka nibaze kandi nawe wibaze. Mpagaze nte mu rukundo? Uhagaze ute mu rukundo? Ni neza cyangwa ni nabi? ‘‘Ntawishyira ahabi kandi aheza hahari’’. Akenshi umuntu ashobora kwibera, akishyira aheza maze buri igihe igipimo cy’abananiwe gukunda kikaba ku bandi, igipimo cy’abagerageza kikaba we. N’ubwo kandi urukundo turi bwibandeho cyane ari urwa bagenzi bacu, tunibuke ko rutajya rutana n’urw’Imana, dore ko ari na yo Soko yarwo. Ndetse Yohani Mutagatifu iyo avuga Imana atwibutsa ko ari urukundo (1 Yh 4,8). Imana Urukundo yaremye muntu mu rukundo, imuhamagarira gukunda no gukundwa kandi ibyo byombi bituma muntu abaho mu byishimo. Urukundo rw’Iyaguhanze ruracyarangwa muri ubu buzima bugufi akigutije cyangwa rwarazimye? Imana iracyabonerwa akanya mu isengesho? Mutagatifu Yohani Pawulo wa II, ni we ugira, ati: ‘‘uzavuga ngo ntagisenga kuko yabuze umwanya, azaba abeshya ahubwo icyo yabuze ni urukundo’’. Ntitukibeshye, dukennye ku rukundo, turi abatindi n’abatindahare muri rwo. Tugarutse kuri bagenzi bacu ni ryari tuzakora ibishoboka ngo ibyiza twifuza ko abandi batugirira na bo tubibagirire (Mt 7,12)? Ni ryari tuzumva amarira yabo tukarirana na bo? Ni ryari tuzishima kuko na bo banezerewe? Kubabarana n’undi ni ikimenyetso gikomeye cy’intambwe ishimishije mu nzira y’urukundo. Ni ibyo Yezu yakoze. Mu buzima bwe yabaga arizwa n’abababaye b’ibyiciro bitandukanye (abashonje, abarwayi, abanyabyaha, abahuye n’ibyago binyuranye birimo kubura abawe ukunda, kubura ibyawe…). Yezu ntiyashoboraga gufunga amaso ku gishikamiye muntu. Impuhwe ze ni aho zigaragarizaga, maze agatangaza ijambo ry’ihumure cyangwa akagira icyo akora kigamije guhoza no guhumuriza, ngo uri mu kaga atiyumva nk’uwatereranywe. Amagambo ya Yezu n’ibikorwa bye, byari urukundo rusa. Nitwemere tujye mu ishuri rye na ho ubundi iyo nta rukundo rw’Imana n’urw’umuvandimwe, tubuza abandi ituze n’amahoro kandi natwe tutiretse maze iyi si twahawe ngo tuyitureho tuyitunganya, tukayibamo tuyihindanya, tukayizambya. Ku bacengewe n’urukundo rwa Yezu, umugani Agahwa kari ku wundi karahandurika ntuba ugicibwa, uba warahindutse umugani koko.
Bavandimwe uru rukundo Yezu yagize itegeko ku bamuyobotse, akarubasigiraho umurage ukomeye, mu gihe tutararwimika mu buzima bwacu twibuke kandi twemere ko dufite umwenda ukomeye. Ntawe ukwiye kwibaza ngo nkunde nte kuko ibyo Yezu yarabishubije. Urukundo rwe ntirwabaye urwo gutanga ibintu bifatika nk’uko duhana amakado, rwabaye urwo kwitanga. Yezu ni we wenyine utwereka igipimo nyacyo cy’urukundo. Mutagtifu Agustini ni we uvuga, ati: ‘‘Igipimo cy’urukundo ni ugukunda nta mupaka’’. Aho rero ntiturahagera kandi nta n’uwahigeza adafashijwe na Kristu.
Twijore, twikebuke, duce bugufi, dusabe urukundo. Ntiturushakire ku bo rwihishe cyangwa abakirushakashaka ariko kandi abo bari mu nzira nziza. Urukundo turushakire muri Kristu, ni we gipimo cyo gukunda kandi umwitozo aduha urakomeye: ‘‘Nimujye mukundana nk’uko nanjye nabakunze’’ (Yh 15,12).
Muri ibi bihe by’amajye ashingiye ku cyago Covid 19 tutarasohokamo, ni bangahe wagaragrije umutima w’urukundo ubahumuriza, ubitangira, ubabera inshuti n’umuvandimwe ubikesha kuzirikana itegeko ry’urukundo risumbye andi yose?
Mu gihe Yezu abajije Petero ubugira gatatu niba amukunda, Petero arira yaramusubije, ati: ‘‘Nyagasani, uzi byose uzi ko ngukunda’’ (Yh 21,17). Ubwo tutabeshya Imana dore ko ntaho twayikinga mu nkebe z’imitima yacu, turahirwa niba twatinyuka kuyibwira tuti:‘‘Nyagasani uzi byose uzi ko ngukunda kandi urabizi ko nkunda abo wampaye’’.
Urukundo rw’Imana n’urw’abavandimwe, turuvome muri Ukaristiya ntagatifu, i kimenyetso cy’urukundo rwa Yezu.
Mu kwezi kwa gatanu kwahariwe Bikiramariya, tumusabe adutoze kuba ibimenyetso n’abahamya b’urukundo, cyane cyane ahimitswe umwijima w’urwango ruganisha iteka ku rupfu, maze turonkere isi yacu umukiro, amahoro n’ibyishimo birambye.
Padiri Fraterne NAHIMANA


text:
Ikirango: NANBEI
Icyitegererezo : NXQM-10
Urusyo ruhagaritse rwumubumbe nigikoresho gikenewe cyibikoresho bya tekinoroji yo kuvanga, gusya neza, gukora icyitegererezo, guteza imbere ibicuruzwa bishya no kubyaza umusaruro muto.Uruganda rwa Tencan rufite urusyo rufite ingano ntoya, ikora neza, urusaku ruke hamwe nibikorwa bikora nibikoresho byiza kubigo bya R&D, kaminuza, laboratoire ya laboratoire kugirango babone icyitegererezo (buri bushakashatsi bushobora kubona ingero enye icyarimwe).Ibona ifu yintangarugero munsi ya vacuum iyo ifite ibikoresho bya vacuum ball.


text:
Umunsi mukuru wa mutagatifu Yakobo Intumwa, 25/07/2020
Amasomo: 2Kor 4,7-15; Zab 126(125); Mt 20,20-28
“Mushobora se kunywera ku nkongoro ngiye kunyweraho?’’
Umubyeyi mwiza wese yifuriza umwana we icyiza, gukura neza mu bwenge no mu gihagararo, kugira ubupfura, kugira ubuzima buzira umuze, kugira imibereho myiza, kugira ejo hazaza heza, guhirwa, gutunga no gutunganirwa. Ngicyo igihesha ishema umubyeyi mu bandi ariko bikaba byanatera abanyeshyari kuguhagurukira !
Nyina wa Yakobo na Yohani ni umwe muri abo babyeyi batagira ingano. Yifuriza abana be kugira imyanya myiza. Yamenye ko Yezu ari Umwami. Ni iki cyamurutira kubona abahungu be bakikije Umwami ? Birumvikana ko ari we ari n’abahungu be bari bataragira ishusho nyayo y’imiterere y’ubwami bwa Kristu. Ni yo mpamvu Yezu ahereye kuri ubwo busabe atangije ikiganiro n’abasabirwaga : “Ntimuzi icyo musaba. Mushobora se kunywera ku nkongoro ngiye kunyweraho?”. Icyo kiganiro kirimo inyigisho ikomeye itugaragariza ko kwicarana na Yezu biharanirwa. Si ugutereta nka nyina wa bene Zebedeyi cyangwa nk’uko dusanzwe tubibona mu buzima busanzwe aho akenshi abantu baca iy’ubusamo kugira ngo bagere ku cyo bifuza. Tubibona buri munsi : wansabiye umwanya hariya hantu ko uziranye na diregiteri ? wansabiye umwanya mu mashuri yanyu ? wansabiye akazi mu bitaro byanyu ? ko natsinzwe ikizamini warebye uko ungenza ? Ibi ariko bikanahabwa umwanya n’abo wifuza ko bagutunganyiriza icyo ukeneye. Ni yo mpamvu twumva ku rundi ruhande izi mvugo : banza ubivuge neza, ushake akantu ko kubiganiriraho, banza umpe umuti w’ikaramu, banza unkarabye mu maso, banza ugire uko ungenza, ntitukubona muri sisiteme (système), imashini yaragusimbutse, uzagaruke undi munsi, ….
Yezu yaje kutwereka inzira inoze twanyuramo. Iyo nzira ni we ubwe, we Rukundo ruhebuje. Ntarya ruswa kuko atabera. Icyo wamushoboza ni urukundo ruzira uburyaya. Gukunda Imana no gukunda mugenzi wawe. Ngicyo ikizaduhesha umwanya mu ngoma y’ijuru. Kuko ingoma ya Kristu atari iy’iyi si. Imyanya dufite hano ku isi ntiturangaze ngo twibwire ko twageze iyo tujya cyangwa ngo tubeho nk’abashyikiriye. Urugendo ruracyari rwose. Ibihe by’ibyishimo n’amakuba bya hano ku isi tujye tubinyuramo duhanze amaso Yezu Kristu umukiza watwitangiye ku musaraba. Nitunyura mu bikomeye, tujye tumutabaza aduhe imbaraga zo guheka imisaraba yacu. Nitugira ibihe byiza, ntitukibagirwe uwadushoboje ari na We dukesha ubugingo. Buri wese mu muhamagaro we yibuke ko afite inshigano zikomeye ahabwa n’Imana. Nta kwiratana uwo uri we rero kuko uri nk’akabindi kameneka ubusa (2Kor 4, 7) ahubwo uharanire guhesha ikuzo Umuremyi ugutuyemo. Yakobo mutagatifu adusabire kwakirana ubutwari ibiturushya, adusabire kandi kwemera gukosorwa, kwiga guca bugufi no kunyura mu nzira itunganye duharanira mu byo duharanira kugeraho.
Padiri KANAYOGE Bernard